Афсонами ёки ҳақиқат: массаж билан вазн йўқотиш мумкинми? - Zamin.uz\nИнсон танасининг энг сезгир тизимларидан бири – бу лимфа тизими. Лимфа эса танадаги барча ҳужайраларни ювадиган шаффоф суюқлик. Айнан ҳар куни танани тўлдирувчи токсин ҳамда парчаланадиган маҳсулотларни зарарсизлантиришга ва уларни йўқ қилишга ёрдам беради.\nЙиллар давомида мувозанатсиз овқатланиш, экология, зарарли одатлар ва ҳаракатсиз турмуш тарзи натижасида тана чарчайди ва лимфа суюқлиги ҳаракатининг секинлашуви ва ҳаттоки, бузилишига ҳам олиб келади. Сабаби йиллар мобайнида тўпланган чиқиндилар лимфа йўлларини тўсиб қўяди.\nБунинг ортидан эса бир қанча муаммолар пайдо бўлади. Уйқучанлик ёки уйқусизлик, чарчоқ, фаолликнинг сустлашуви, ортиқча вазн, шиш, терининг юмшаши, рангдаги ўзгаришлар пайдо бўлади. Шифокорлар лимфодренаж массажи ёрдамида лимфа тиқилишига қарши курашишни маслаҳат беради, у танани тетиклаштиради ва руҳни енгиллаштиради.\nМассаж ортиқча вазн билан бирга, танадаги токсинларни чиқариб ташлашга ёрдам беради, мавжуд муаммоларни ҳал қилади. Шунингдек, келиб чиқиши кутилаётган салбий ҳолатларнинг олдини олади. Шунинг учун ҳам танани даволашнинг кучли классик воситаси ҳисобланади.\nЛимфодренаж массажи лимфа томирлари бўйлаб қўлларнинг силлиқ ҳаракатлари билан пастдан юқорига қараб амалга оширилади. Лимфодренаж модда алмашинуви жараёнини яхшилашга ёрдам беради, шунингдек, тинчлантирувчи асаб тизмига таъсир қилади.\nКўпинча 10-12 сеансдан иборат лимфодренаж массаж курси тавсия этилади\nКурсдан сўнг бош оғриғининг пасайиши, иммунитетнинг тикланиши, қувватнинг ортиши ва албатта, охири вазн ташлаш билан якунланади. Лимфодренаж массажи ҳар 2-3 ойда такрорланиши керак, шунда саломатлик янада мустаҳкамланади. Массаж ниҳоятда фойдали бўлсада, аммо у тавсия қилинмайдиган ҳолатлар ҳам мавжуд: ҳомиладорлик, танадаги фаол инфекциялар, саратон ва тери шикастланиши.\nҚаерда амалга оширилади?\nОртиқча вазнни йўқотиш учун массажни қўллар ёрдамида асал ёки қаҳва билан амалга ошириш мумкин. Биринчи навбатда, танадаги муаммоли жойларга асал ингичка қатлам ҳолида сурилади. Аста-секин тери юракка қараб силанади ва массаж қилинади. Тананинг ҳар бир қисмига камида 15-20 дақиқа сарфланади. Массаждан сўнг асал илиқ сув билан ювилиб, селулитга қарши крем сурилади. Бу каби лимфодренаж 2 ҳафта давомида ҳар куни амалга оширилиши керак.\nАлбатта, жисмоний фаолият ва тўғри овқатланишни ҳам бирлаштириш зарур. Бу кўп куч талаб қилиши мумкин, аммо сабр қилиш яхши натижани беради. Қаҳва лимфодренажи учун қайнатилган қаҳва пўстлоғи йиғиб олинади, унга зайтун мойини ҳам қўшиш мумкин. Ушбу ҳолатда ҳам аралашма муаммоли жойларга сурилади ва юқорида айтилганидек массаж қилинади. Натижада тери янада таранглашади, аммо жараёндан сўнг крем суришни унутмаслик зарур.\nLPG массаж муолажаси\nУй шароитида лимфодренаж массажи қон-томирлар фаолиятини қўллаб-қувватлайди, тери ҳолатини яхшилайди ва ортиқча вазнга қарши курашда ёрдамчи бўлади. Лимфодренаж массажи учун салонга ҳам бориш мумкин. У ерда массаж ускунаси ёрдамида одатда зарарланган ҳудудда жараён қўлланилади. Шунингдек, ускуна тери юзасида осонгина ҳаракатланади, мушаклар бўшашади, танада суюқликнинг айланиши яхшиланади – буларнинг барчаси селулитдан халос бўлишга, ёғ бирикималарининг эришига, шишни, вазнни камайтиришга ёрдам беради.\nМассаж жараёни танланган ҳудудга қараб 30 дақиқадан 2 соатгача давом этиши мумкин. Биринчидан, натижа дарҳол сезилади, шунингдек, бир неча ҳафта ичида тери кўриниши аста-секин ижобий томонга ўзгаради. Прессотерапия – бу лимфа тезлашувининг яна бир тури бўлиб, унда мижозга махсус кийим кийдирилади. Сўнгра қурилма ёрдамида муаммоли жойларга керакли босим ўтказилади, бу эса лимфани тўғри йўналишга суриб, ҳаракатни тезлаштиради. “Замин” янгиликларини “Одноклассники”да кузатиб боринг\n26-12-2020, 14:38, Ҳаёт тарзи\n13-09-2020, 21:14, Ҳаёт тарзи


ҚЎЛНИ КЎКСИМИЗГА ҚЎЙИБ САЛОМЛАШИШ ХАЛҚМИЗНИНГ АЗАЛИЙ УРФ-ОДАТИ ҲИСОБЛАНАДИ - AJINIYOZ NOMIDAGI NUKUS DAVLAT PEDAGOGIKA INSTITUTI\nҚЎЛНИ КЎКСИМИЗГА ҚЎЙИБ САЛОМЛАШИШ ХАЛҚМИЗНИНГ АЗАЛИЙ УРФ-ОДАТИ ҲИСОБЛАНАДИ\nҲозирги даврда жаҳондаги барча давлатлар COVID-19 пандемиясига қарши курашиб келмоқда ва бу инсоният учун жудда катта синов бўлмоқда. Пандемия бир неча ой ичида инсонларнинг ҳаёт ва турмуш тарзини, ишлаш шароитларини кескин ўзгартириб юборди. Шифокорлар ва бошқа мутасаддилар бу касалликка қарши курашиш бўйича йўриқнома ва тавсиялар ишлаб чиқилмоқда. Синовли ва мураккаб бўлган ҳозирги даврда ҳар бир инсон ўз масъулиятини теран ҳис қилиб, талаб қилинаётган қоидаларга тўла амал қилгандагина короновирусни енгишимиз мумкин. Афсуски, барча ҳам ўзининг оддий хатти-ҳаракати билан атрофдагиларга, яқинларига, оиласига қанчалар хавф туғдираётганини тўлиқ англаб етмайяпти.\nОммавий ахборот воситалари ва бошқа манбалар орқали ҳозирги пандемия шароитига мос тартиб-интизом, тегишли қоидаларга амал қилиниши узлуксиз равишда тушунтирилаётган бўлса-да, айрим масъулиятсиз фуқаролар оддий қоидаларга амал қилмаяптилар. Масалан, аҳоли аросида ҳалигача бемалол қўл бериб кўришиш, қўлни ташқи қисмини мушт тарзида теккизиш, тирсакларни тирсакларга теккизиш ҳолатларини гувоҳи бўлмоқдамиз. Шундай ҳолатлар бўлмоқдаки, дўст-биродарларимиз ёки танишларимизни кўриб қолганда уларнинг айримлари зарурий масофани ҳам сақламасдан, кўришиш учун дарҳол қўлини узатмоқда. Ҳозирги шароитдан келиб чиқиб, узр сўраб, қўлингизни кўксингизга қўйиб масофа сақлаб салом берсангиз улар чин қалбдан хафа бўлиб, ҳар хил фикрларга боришмоқда. Гуёки уларнинг пандемия шароитидаги тартиб-интизом, қоидалардан умуман хабари йўқ ёки ҳолатга менимасдан қарамоқда. Тўғри, ҳуқуқни муҳофаза қилувчи идоралар томонидан пандемия шароитига амал қилмаётганларга тегишли чоралар кўрилмоқда. Лекин улар томонидан барчани назорат қилиш жуда қийин. Бу бир қарашда оддий, “кузга кўринмайдиган” муаммо бўлиб туюлиши мумкин. Лекин бу пандемия шароитига ҳам бизни ўша назар илғамас вирус олиб келдику. Шу боисдан бу вирусни енгиш учун белгиланган қоидалардаги ҳар бир деталга эътибор қилган ҳолда темир интизом билан ёндашиш зарур.\nҚайси давлатларда аҳоли белгиланган интизомга якдил бўлиб амал қилаётган бўлса, ўша давлатларда пандемия енгил ўтмоқда ва айримлари вирусни енгиш арафасида. Мисол учун, Япония давлатида аҳоли пандемияга қарши курашиш учун талаб қилинаётган қоидаларга жуда масъулият билан амал қилиши билан бирга, уларнинг миллий маданиятига хос “Одзиги” деб номланувчи анъанавий таъзим этиш билан ўзаро саломлашишади ва сўрашишади. Энг муҳими, “Одзиги”да кишилар бир-бирига ҳеч қандай қўл узатишмайди ва ижтимоий масофа сақланади. Япон халқининг пандемияга қарши курашишида бу омилларнинг ўрни асосий эканлиги эҳтимолдан узоқ эмас.\nСаломлашиш одоби азалдан миллатнинг урф – одатларини ўзида мужассам этувчи, бошқа мамлакатлар олдига ўзлигини кўрсатиб берувчи қадрият ҳисобланади. Ҳозир вазият бизни ўзлигимизга қайтиш, аждодларимиз томонидан қолдирилган одоб-ахлоқ меъёрларига, менталитетимизга хос бўлмаган ўпишиб кўришиш, бошни уруштириб “шохлашиш” каби саломлашиш усулларидан воз кечиш учун қулай фурсат эмасми?\nБизда ҳам азалдан масофани сақлаган ҳолда, қўлни кўксимизга қўйиб саломлашишдек миллий маданиятимизга хос жуда чиройли ва маъноли анъанамиз бор. Ҳозирги пандемия шароитида эса бу гўзал одатимизнинг аҳамияти нақадар катта эканлигини ҳаётнинг ўзи кўрсатмоқда.\nХулоса қилиб айтганда, халқимиз, яқинларимиз, оиламиз саломатлиги йўлида гарчи кўп замонлардан буён онгимизга сингиб қолган бўлса-да, қўл бериб кўришишдан тийилишимиз лозимлиги аллақачон давр талабига айланиб улгурди. Ҳозирги шароитдан келиб чиқиб, қолаверса, ота-боболаримиздан маънавий мерос бўлиб келаётган анъаналаримизга содиқ қолган ҳолда қўл бериб ва қучоқлашиб кўришишдан воз кечишни бутун халқимизга тавсия этамиз.\nФан, таълим, маданиятва спорт масалалари қўмитаси аъзолари.


«Исмоилбек Гаспринский жаноблари…» (3-қисм) | Azon.uz - Ахборот-таҳлилий портал\n1259 22:00 04.05.2021\nВазиятни ўзгартириш учун уни олдин англатиш керак. Бунинг учун эса минбар зарур. «Таржимон» мана шундай зарурат туфайли юзага келди: «Бир бечора фақирни кўрсак, ачинамиз. Ўлаётган бечорани кўрсак, юрагимиз изтиробдан оғрийди. Ҳатто бир ҳайвоннинг қийналиши раҳмимизни келтиради. Лекин бир эмас, минглаб кишиларнинг, бутун бир халқнинг жаҳолатдан мислсиз қийналаётганини кўрмаймиз….»\nГазетанинг дастлабки сонларидан бирида шундай сўзлар бор эди. Бу жасоратли садо ўша пайтлари жуда ҳам зарур эди. Руслаштириш авжида. Итил-Волга бўйидаги татарлар орасидан бирор мансабдор у ёқда турсин, масжидга имом ҳам миссионер Н.Ильминский рухсатисиз сайланмайди. Мактаб-мадраса китоблари-ку бирма бир қўлдан ўтади. Туркистонда Остроумов — тўра. Кавказнинг ҳам ўз тўралари бор, албатта. Бу тўралар ўз миллатларидан бошқасини миллат, деб ҳисобламайдилар.\n«Тил бирлиги масаласи бизим ҳаётимизда ҳаёт-мамот масаласидир ва биз бу масалада бир қадам ҳам орқага чекинмаймиз, - ёзади И.Гаспринский 1906 йил 18 декабрда. — Биз учун орқага чекинмоққа йўл йўқ. Яшасин миллат!… «Таржимон» умумий бир миллий газетадир. Унинг тили ҳам умумий бир миллий. тилдир. Яшасин миллат! Ҳам яшар, чунки у тилда ва фикрда бирликнинг зарурлигини англади. Тил бирлиги эса адабиёт бирлигидир. Бу эса, ўз навбатида, меҳнат ва ҳаракат бирлигининг асоси ўлароқ миллатнинг озодлигини таъмин этажакдир».\nТил миллатнинг жонли, ҳаракатдаги тарихидир. Унинг кечмиши ҳам, ҳозири ҳам тилда ифода этади. Миллатнинг барҳаётлигига энг муҳим гувоҳ тилдир. Тил миллат учун ҳаёт-мамот масаласидир. Гаспринский ўз мақолаларидан бирини «Тил масаласи — энг муҳим масала» деб номлаган эди.\nТуркий халқларнинг муштарак тили ҳақидаги гаплар 1905 йил воқеаларидан кейин, оқ подшо ён беришга мажбур бўлгач, эркинроқайтила бошланди. Ҳатто айрим ишлар ҳам қилинди. 1906 йил Гаспринский айтганидек, «тил йили» бўлди. Жумладан, 1906 йил Нижний Новгородда Русия мусулмонларининг 600-700 вакили иштирок этган «Иттифоқи муслимин» йиғилишида умумий адабий тил масаласи ўртага қўйилди. Уни аста-секин шакллантириш ва амалиётга қўйиш ҳақида қарор қабул қилинди. Бу қарор ўша муштарак адабий тилда алоҳида рисола бўлиб босилиб ҳам чиқди. Ниҳоят, 1907 йилда Русия давлат маориф инспекцияси мамлакатдаги мусулмонларнинг ўз она тилларида ўқув-ёзувни олиб боришлари мумкинлиги ҳақида қарор қабул қилди. Бироқ бу махсус қарор мусулмон болаларини ўз она тилида ўқитишни фақат маҳаллий шевада олиб бориш зарурлигини уқтирди.\n«Таржимон»нинг 1908 йил 13-сонида босилган «Тил ва масъулият» мақоласида яна шу масалага қайтиб, ўз фикрини атрофлича асослайди. Чиндан ҳам Русиянинг турли жойларида истиқомат қилувчи туркий халқларнинг тиллари, тўғрироғи, шевалари бир-биридан фарқ қилади. Хўш, бу фарқ русларда йўқми? Вятка мужикларининг тили Ярославль ҳунармандлариникидан, тулаликларники Курск, Смоленск ерликлариникидан қанчалик фарқ қилади! Араблар-чи? Гоҳо улар орасидаги фарқлар бир-бирларини тушунмаслик даражасига боради-ку? Нима учун Ломоносов, Жуковский, Пушкин, Тургенев каби адиблар, мутафаккирлар ягона адабий тил учун умр бўйи курашдилар?! Нима учун арабнинг кўзга кўринган олим-фозили борки, тил бирлигини тилдан қўймайди?! Немислар нега умумий тил устида бу қадар жон куйдирадилар?!\nБуларнинг ҳаммасининг боши миллий онг, хусусан, миллий маориф бўлади. Мамлакатимизда сонига кўра нисбатан озчиликни ташкил этувчи армани, гуржи, латишларни қаранг, қанчалар илгарилаб кетдилар. Финляндия ва Польша мустақилликни олишгача етди. Иқгисоди ҳам жойида. Керакли нарсаси бор. Ҳаммаси миллий онгдан, миллий тил, адабиётдан.\n1885 йилда Истанбуддаги Абузиё матбаасида Исмоилбек Гаспралининг «Оврўпо маданиятига бир назари мувозана» деган кичкина рисоласи босилиб чиқди. Европа ўз тараққиётининг ҳадди аълосида турган, Европа турмуш тарзи дунёнинг барча мамлакатларига ўрнак ва тимсол тутилган бир пайтда Русиядай қолоқ бир юртнинг қайси бир бурчагидаги бир мусулмон дунёнинг тараққийпарвар аҳли орасидаги ҳукмрон нуқтаи назарга эътироз билдирди. Фан ва техникаси билан дунёни ҳайратга солган капиталистик Европани ҳам, жаннат ваъда этувчи социалистик Европани ҳам рад этди. Ҳар иккисида ҳам ахлоқсизлик кўрди. Бугунги Европа маданияти қадим Рим цивилизацияси асосида майдонга келгандир. Қадим Рим салтанати эса маънавий-ахлоқий чиригани учун барбод бўлган. Бинобарин, «Румолилар асир этлари билан ҳовузларда боқилган балиқларга тўймасдан қандай қулаган бўлсалар, уларнинг фарзандлари бўлган оврўполилар ҳам бутун дунёнинг меваларига тўймайдилар»,- деб ёзади Гаспрали.\nҚадим Рим салтанати деганда бугунги ўқувчининг кўз ўнгига, биринчи навбатда, бир тўда тўраларнинг кўнглини очиш учун ўлим билан курашга чиққан гладиаторлар, машҳур Спартак келади. XIX аср эса, Европа колониализмининг гуллаган даври эди. Китоб чоп этилган 80-йилларда оқ подшонинг севимли генерали Скобелев олис Хуросоннинг Кўктепа қалъасини қонга ботириб, Марви шоҳжаҳонни ишғол этган эди. Румолиларнинг XIX асрдаги фарзандларининг бутун дунёнинг меваларига тўймасликлари шундан. Муаллиф фикрича, янги — XIX аср Европа маданияти билан қадим Рим маданияти моҳиятан бир хил. Қуроллар, усуллар, ўрнаклар ўзгарган, холос, натижа ва самара эскича.\nИсмоилбек Гаспринский таржимон Махсус таҳлил\n1418 13:30 24.09.2021\n1917 23:00 19.05.2021\n1548 22:00 10.05.2021\n1723 23:00 06.05.2021\n1664 08:00 06.05.2021


“Наполи” январда “Челси”дан Зумани ижарага олиши мумкин\n21 ноябрь, 2016, 14:45\nЛондоннинг “Челси” клуби ҳимоячиси Курт Зума қишда жамоасини алмаштириши мумкин. Маълумотларга кўра, аллақачон жароҳатидан тузалиб сафга қайтган ҳимоячига Италиянинг “Наполи” клуби жиддий қизиқиш билдирмоқда.\nSport Mediase нашрининг хабар беришича, неаполликлар қишки трансфер эшиклари очилиши биланоқ 22 ёшли франциялик футболчини ижарага олишга уриниб кўришади.\nАйтиш керакки, Курт Зума “Наполи”да Калиду Кулибалининг ўрнини эгаллайди. Боиси, Кулибали қишда узоқ вақт "Наполи" иҳтиёрида бўлмайди. У мамлакат терма жамоаси таркибида Африка миллатлар кубоги мусобақасида иштирок этади.\nЭслатиб ўтамиз, Зума ушбу мавсум премьер-лигада ҳали бирорта учрашувда иштирок этмади. Футболчи ўз формасини тиклаш учун “Челси”нинг ёшлар жамоасида 3та ўйинда майдонга тушган.


“ЕВРО-2020”га тайёргарлик, финал босқичи олдидан финал - Португалия ва Франция қарама-қаршилиги (превью)\n14 ноябрь, 2020, 14:59\nТеглар:Португалия | Франция | Роналду | Килиан Мбаппе | Гризманн | УЕФА Миллатлар лигаси | Миллатлар лигаси\nА лига 3-гуруҳида барчаси ушбу ўйинга боғлиқ.\nКўпчилик футбол фахрийлари ва унинг атрофидаги одамларнинг фикрича, мусобақаларнинг кўпайиб кетиши футболчиларни жисмоний ва руҳий томондан эзиб юборади. ФИФА жаҳон футболида УЕФА тутаётган позициядан аллақачон хавотирга тушиб қолган ва турли йўллар билан клуб миқёсидаги футболда ҳам ЕЧЛ даражасидан юқорироқ лига ташкил этишга урунмоқда. Ҳа, биз мухлислар жаҳон юлдузлари иштирок этадиган беллашувларни қанча кўп кўрсак ҳам оздек туюлади. Лекин футболчиларнинг тикланишига сарфланадиган муддатнинг камайиб кетаётгани мутахассисларни ўйга толдирмоқда.\nМана, Миллатлар Лигаси ҳам энг аввалида шундай танқид ва муҳокамаларга сабаб бўлганди. Энди унинг нуфузи ошиб, терма жамоалар ушбу турнирга жиддийроқ қарайдиган бўлиб қолди. Португалия ва Франция беллашуви жамоаларнинг ушбу ўйингача етиб келган ҳолати жиҳатидан ҳам интригага бой. Ушбу мусобақага жаҳон чемпионати йўлланмаси тикилганини инобатга олсак, унинг нима сабабдан бу қадар яхши даражага чиқиб олганини тушуниш осонлашади. ФИФА ташкил қилмоқчи бўлган клублар ўртасидаги жаҳон чемпионатининг янгиланган формати, Европа Суперлигаси ғояси ҳам бу қадар ривожланиб кетишига ҳеч ким кафолат бера олмайди.\nМиллатлар Лигаси ушбу ойда финал босқичи вакилларини аниқлаштириб олади. Ноябрь ойидаги дастурдан кўпроқ марказий ўйинлар ўрин олган. Шу билан Европа жамоалари ФИФА кунлари давомида ўртоқлик учрашувлари билангина чекланишга мажбур бўлади. Демакки, фурсатдан фойдаланиб қолишимиз лозим бўлади.\nФранция майдонида кечган беллашув ҳали ёдимиздан кўтарилиб улгурганича йўқ. Роналду - Мбаппе қарама-қаршилиги у қадар ошкора курашга айланиб кетмаганди. Жуда кам вазиятлар яратилган, эҳтиёткор руҳда кечган учрашувда французлар кичик устунликни қўлга киритган. Ўз майдонида ўйнаганлиги эътиборидан ва гуруҳдаги вазият меҳмонлар фойдасига ишлаётгани жиҳатидан бу тушунарли. Аммо улар якунда ўз мақсадларига эриша олмади. Португалия меҳмондан бир очко ва биринчи ўринни сақлаб қолган ҳолда қайтди. Ҳануз улар ушбу гуруҳда пешқадам бўлиб турибди. Тўплар нисбатидаги устунлик эвазига Сантуш шогирдлари фаранглардан олдинда бормоқда. Ўзаро муносабатларга ойдинлик киритиб олиш учун Дешамда бундан қулайроқ имконият бўлмаслиги мумкин. Сабаби, ушбу баҳсда ҳам мағлуб бўлган тақдирда, “ЕВРО-2020”да руҳий устунликни рақибга бой беришлари аниқ.\nИккинчи бор ўтказилаётган ушбу мусобақада ҳар қандай жамоа Сантуш шогирдлари билан ҳисоблашишга мажбур. Салоҳият ва номни қўя турайлик, амалдаги чемпионлар доимо ўзгача ҳурмат-эҳтиромга муносиб кўрилган. Шунингдек, ҳеч бир жамоа Португалиядек Миллатлар Лигасига катта иштиёқ билан ёндашаётгани йўқ. Буни жамоа бош мураббийи танлаган ғоят оптимал ҳолатдаги таркибдан ҳам кўриб олишингиз мумкин. Албатта, қайднома назарда тутилмоқда. Ўз навбатида, муҳим ўйин олдидан жароҳатланган ва дисквалификацияга учраган футболчиларнинг йўқлиги португалларнинг омади ва ютуғи.\nПортугалия футболи ҳақида гапирар эканмиз, қувонарли жиҳатлар кўп эканлигини таъкидлаб ўтишимиз зарур. Жамоа энди таркибида Роналду борлиги учунгина кучли эмас. Энди ушбу жамоа таркибида Криштиануга елкадош бўлишга қодир футболчилар ва унинг муносиб ворислари пайдо бўла бошлади. Шулардан бири, ҳеч шубҳасиз, Жоау Фелишдир. Ушбу ёш иқтидор эгаси “Атлетико”да ўртамиёна мослашиш йилини ўтказгач, жорий мавсумдан эътиборан, сезиларли даражада ўсишга эришди. Қарама-қарши тарафдаги Мбаппе Роналдудан кўра, ушбу тенгдошига эътибор қаратса, мақсадга мувофиқ бўларди.\nУшбу таркибдан эътиборимизни тортаётган яна бир ном Диогу Жотадир. “Ливерпуль”нинг пароканда ҳимояси ҳужумдаги хилма-хиллик билан ёпилиб туришга маҳкум. Энди мерсисайдликлардан “қуруқ ўйин”лар кутиш бесамардек кўринмоқда. Аммо ҳужум орқа чизиқдаги хатоларни ёпиб кетиш учун ҳам кўпроқ ҳаракат қилиши аниқ. Ўйинига жозиба ва сермаҳсуллик қўшилиб бораётган Жота Клопп эътиборини терма жамоадаги супер ўйинлари орқали ҳам ўз варианти устида тўхталишга мажбур этиши лозим.\nТахминий таркиб: Патрисиу, Канселу, Семеду, Диаш, Геррейру, Виллиам, Моутиньо, Фернандеш, Гедеш, Роналду, Фелиш.\nАмалдаги жаҳон чемпионларининг Финландиядан 0:2 ҳисобида мағлубиятга учраши росмана кутилмаган иш бўлди. Боиси, ўртоқлик учрашуви бўлишига қарамай, бу уларнинг Миллатлар Лигаси гуруҳ босқичининг ҳал қилувчи баҳси олдидан сўнгги беллашуви эди. Дидье Дешамнинг ўзи ҳам ҳар қандай ҳолатда Португалия майдонига мағлубиятга учраб, руҳи чўкиб боришни истамагани аниқ.\nЖамоа етакчиларининг муҳим ўйин олдидаги ҳолатларини идеал даражада, деб бўлмайди. Мбаппе ПСЖ сафида бир неча учрашувларни ўтказиб юборди. Гризманн пенальтидан гол ура олмаслик сериясига барҳам бера олмаяпти. Марсьялдаги аниқлик билан боғлиқ муаммолар инглиз матбуотида бот-бот муҳокама мавзусига айланиб келмоқда.\nЖамоа етакчиларидан Поль Погбанинг ҳолати ҳам ҳавас қиларли даражада эмас. Дешамнинг бахтига, Нголо Канте ўз ўйинини тобора топиб олмоқда. “Челси”да ўтказган сўнгги 2 ўйини бундай фикр билдиришимизга асос бўляпти.\nЖамоа ҳимоясининг том маънодаги келажаги сифатида қаралган Варан муваффақиятсизликлар ботқоғидан чиқиб кета олмаяпти. “Реал”нинг кетма-кет омадсиз ўйинларида айнан Рафаэль бош фигура вазифасини ўтаб беряпти. Унинг термадаги шериги Упамекано эса тобора ўсиб боряпти. Марказий ҳимоядаги захиранинг етарли эмаслигидан куйган “Ливерпуль” қишда у учун анча катта суммадан воз кечишга тайёр бўлса керак!\nТахминий таркиб: Льорис, Павар, Варан, Лангле, Менди, Рабьо, Канте, Толиссо, Гризманн, Марсьяль, Мбаппе.\nФернанду Сантуш: “Иккала жамоада ҳам етарлича юқори савияли футболчилар бор. Сен бу каби рақибларга қарши ўйинларда тўпни йўқотар экансан, қарши ҳужум дарвозангни жиддий хавфга қўйиши тайин. Демак, барчаси тайёргарлик ва диққатни жамлашга боғлиқ, аммо биз ўзимизга ишонамиз. Олдинги тўқнашувимизга ўхшамаган ўйинни кутмоқдаман. Рақиб ҳужум учлигида Жиру ўрнига Марсьяль ҳаракат қилишини тахмин қилишим мумкин. Мбаппе ва Гризманн доимгидек олд чизиқда юқори даражадаги футбол намойиш этишда давом этади”.\nДидье Дешам: “Жароҳатланган футболчилар Португалияга қарши баҳсгача қайта оладими? Менимча, ҳа! Лекин у ким ва қай ҳолда қайтишини билмайман. Мбаппе ва Паварнинг ҳолатида сўнгги кунларда анча яхши томонга силжиш кузатиляпти. Уларда тикланиш учун ҳали вақт бор. Биз Португалияни биламиз. Финландиядан учралган мағлубият бу буткул бошқа масала. Ҳар 3 кунда футбол ўйнаётганимизни инобатга олсак, ўтказган учрашувларимизни узоқ таҳлил қила олмаслигимиз табиий”.\nЖисмоний тайёргарлик жиҳатидан Португалия яхшироқ ҳолатда эканлиги кундек равшан. Руҳий томондан ҳам уларда кичик устунлик бор. Андорра дарвозасига 7 та жавобсиз тўп киритиш ҳар қандай ҳолатда ҳам, сизга ўзгача ишонч бағишлаши табиий. Лекин айнан шу фактор уларни кераксиз хотиржамликка олиб бориши ҳам эҳтимолдан ҳоли эмас.\nЎйин Франциянинг фаоллиги остида ўтишини тахмин қилиш қийин эмас. Чунки 0:0 ҳисоби ҳар қандай ҳолатда ҳам, Португалия фойдасига ишлайди. Дешам ўз жамоаси билан ушбу турнир плей-оффида ўйнамоқчи бўлса, бугун ўзаро ўйинда бунга лойиқ эканини исботлай олиши зарур.\nФавқулодда кескин бурилишлар бўлмаган тақдирда, ўйин картинаси тенг курашларда давом этиши ва қайсидир жамоа минимал ҳисобда ғалаба қозониши шахсий тахминим. Аммо бу қайси жамоа бўлишини айтиш жуда мушкул. Ўтган галги нурсиз ўйиндан кейин бугунги баҳсда ҳар икки жамоа рақибларини гол билан сийлаши эҳтимоли юқори.


Андижон вилоятида 11-16 июль кунлари “Ким эдигу ким бўлдик, эртага қандай юксак марраларни эгаллашимиз керак?” мавзуига бағишланган анжуманлар ўтказилади - Уч илдиз\nАнжуман олдидан Ўзбекистон Ёзувчилар уюшмаси Андижон вилояти бўлими раҳбари, шоира Хуршида Қўчқорова билан ушбу мавзуда он-лайн суҳбат ўтказилди.\n– Хуршидахон опа, аввало жонажон Ўзбекистонимиз давлат мустақиллигининг 25 йиллиги муборак бўлсин! Энг улуғ, энг азиз байрамимиз олдидан Андижон вилоятида ўтказилаётган “Ким эдигу ким бўлдик, эртага қандай юксак марраларни эгаллашимиз керак?” мавзуига бағишланган тарғибот тадбирларига тайёргарлик ишлари қай даражада амалга оширилмоқда?\n– Андижонликлар бу ажойиб кунларни жуда интизорлик билан кутишмоқда, албатта. Биласиз, меҳнаткаш халқимиз, айниқса, ёшлар таниқли ижодкорлар, санъаткорлар, маданият ходимлари, олимлар билан юзма-юз мулоқотларни ҳамиша орзиқиб кутадилар. Ўйлайманки, Малика Ибрагимова, Рихсивой Алиев, Гавҳар Зокирова, Абдурайим Абдуваҳобов, Феруза Бобоёрова, Ражаб Адашев, Муруватхон Қодирова, Муҳаббат Абдуллаева, Гулнора Толипова, Нодира Маҳмудова, Одинахон Нарзуллаева, Ҳабибулло Юнусов, Ҳакима Отахонова, Азизхон Латипов, Феруза Норматова, Фазлиддин Ғуломов, Баҳодир Мирмақсудов, Равшан Ҳасанов, Фарида Умарова, Отабек Ҳақбердиев, Анжелина Есембетова, Умид Искандаров, Гулзода Исроилова, Умид Шодмонов, Йигитали Мамажонов каби таниқли театр ва кино актёрлари, Озодбек Назарбеков, Маҳмуд Номозов, Малика Эгамбердиева, Зиёда Қобилова, Манзура Йўлдошева, Машҳурбек Раимжонов, Ойбек Ҳамроқулов, Шерзодбек Ортиқов, Ҳулкар Абдуллаева, Ёдгор Мирзажонов, Умида Хўжаева, Рухшона Маҳмудова, Раҳимхон Сардор, Лола Йўлдашева, Сардор Мамадалиев каби хушовоз хонандалар, Иқбол Мирзо, Турсуной Содиқова, Зулфия Мўминова, Мунаввара Усмонова, Тўлан Низом, Нодир Жонузоқ, Қамчибек Кенжа, Абдунаби Бойқузиев, Тўлқин Эшбек, Наби Жалолиддин, Омина Тожибоева, Нажмиддин Икромий, Нусрат Абдусалом, Маъруфжон Ғозиев, Абдуғулом Абдуғани, Абдумутал Абдуллаев, Муҳаббат Отамирзаева, Барнохон Ҳайдарова, Зуҳриддин Исмоил, Ойдиннисо Йўлдошева, Замира Рўзиева, Фарид Усмон, Матлуба Юсупова, Ҳабиб Сиддиқ, Восит Аҳмад каби ёзувчи-шоирлар, олимлар ва маданият ходимлари билан бўлиб ўтадиган учрашувлар таассуротларга бой бўлади.\nВилоятимизнинг деарли барча туманлари ва шаҳарларида, қишлоқларида, турли муассасаларда кенг миқёсда ўтказиладиган анжуманларга пухта ҳозирлик кўрилди. Тегишли тадбирлар режаси ишлаб чиқилди.\nМазкур режага кўра 11 июль куни “Ким эдигу ким бўлдик, эртага қандай юксак марраларни эгаллашимиз керак?” тарғибот тадбирларининг тарғиботчилари иштирокида вилоят ҳокимлигида матбуот анжуманини ўтказилади. Бир ҳафта мобайнида вилоятимиз бўйлаб ўтказиладиган тадбирлар вилоят телевидениеси ва радиканалларида, “Андижоннома” газетаси ва бошқа оммавий ахборот воситаларида кенг ёритиб борилади. Умид қиламизки, жойларда учрашувлар шунга яраша юқори савияда ўтказилади. Бу учрашувларда вилоятимизда ижод қилишаётган санъаткорлар, олим ва ёзувчилар, маданият ходимлари ҳам фаол иштирок этадилар.\n– Айтингчи, шундай маънавий-маърифий тадбирлар, анжуманлар, ижодий учрашувлар ёшлар онги ва дунёқарашини шакллантиришда қанчалик муҳим аҳамият касб этади?\n– Бундай саъй-ҳаракатларимизнинг барчаси ёшларимизнинг умуминсоний ва миллий қадриятлар, юксак инсоний фазилатлар руҳида тарбиялаш, улар онги ва қалбини мафкуравий, маънавий ва ахборот таҳдидларидан ишончли ҳимоя қилиш, эндигина улғайиб келаётган ўғил-қизларимизда ғоявий иммунитет ва фаол фуқаролик позициясини шакллантиришга қаратилган. Юртимизда мустақилликдан олдин бўлган давр ҳамда мустақиллик йилларида турли соҳаларда, жумладан, таълим соҳасида эришилган ютуқлар, бунёдкорлик ишлари, тинчлик ва барқарорликни сақлаш борасида олиб борилаётган вазифалар, Қуролли Кучлар тизимидаги ислоҳотлар, миллий армиямизнинг қудрати ва салоҳияти билан ёшларни ҳаётий ва аниқ мисоллар асосида таништириб боришимиз лозим, деб ҳисоблайман.\nБугунги кунда дунёнинг турли давлатларида юз бераётган нотинчликлар, диний экстремистик оқимлар ва улар томонидан амалга оширилаётган хунрезликларнинг ортида турган кучлар ҳамда уларнинг ғаразли мақсадларини ёшларга очиб бериш, уларнинг мафкуравий иммунитетини янада мустаҳкамлашга қаратилган чораларни изчил давом эттириш зарур.\nХалқпарварликни ниқоб қилиб олиб, халқдан қул сифатида фойдаланган, пуч ғоялар асосига қурилган собиқ тузумнинг руҳиятимизга, азалий қадрият ва урф-одатларимизга мутлақо ёт сиёсати инсонларнинг тақдирини ҳам, ҳаётини ҳам, ўй-фикр ва орзу-интилишларини ҳам белгилаб, ўлчаб беришга уринган. Қанчадан-қанча мустақил фикрли юртдошларимиз қатори ўзбекнинг Чўлпон, Қодирий, Фитрат, Авлоний, Усмон Носир каби асл фарзандларининг ҳам ёстиғини қуритди бу тузум. Бундай оғриқ нуқталарнинг қайси бирини айтиш мумкин?\nБугун ўзбек адиблари қулочни кенг ёйиб парвоз қила олади. Озод ва обод юртидан, миллатидан, ўзлигидан фахрланиб, эмин-эркин ижод қилаётгани, улуғ бунёдкорликлар, халқ руҳиятидаги юксалишлар, кенг имкониятлар, ғамхўрликлар ўз-ўзидан мавзу жиҳатидан бой, бадиий юксак янги асарлар яратилишига туртки бўлаётгани сир эмас. Айниқса, мустақиллик фарзандлари бўлган ёшларимизнинг ижодий муваффақиятлари, интилишлари кишини тўлқинлантиради.\nВилоятимизда мустақилликнинг илк йилларида ташкил топган “Бобур издошлари” адабий тўгарагимиз аъзоларининг сони ҳар йили 50-60 нафар ёшлар аъзо бўлишини ҳисобга олсак, бугунги кунгача мингдан ортиб кетди. Вилоятнинг барча ҳудудларидан жамланган ёшлар ичида беш нафар Зулфия номидаги давлат мукофоти совриндорлари, бир нечта “Биринчи китобим” лойиҳаси асосида илк китоблари Республика Ёзувчилар уюшмаси томонидан чоп этилган ёшлар, қатор нуфузли танловлар ғолиблари бор. 2009 йилдан буён мунтазам ўтаётган “Шаҳрихонсой мавжлари” водий ёш ижодкорлари анжумани ҳам кўп истеъдодларни кашф этишга хизмат қилаётганини, вилоятнинг қатор туманларида ҳам ёш ижодкорлар тўгаракларимиз фаолият юритиб келаётганини таъкидлаб ўтмоқчиман.\nБугун кундан-кунга чирой очиб, дунёга юз тутаётган мустақил юртимизни ҳар қандай одам, шоир бўлмаган киши ҳам мадҳ этгиси, жўшиб куйлагиси келади. Шундай экан, тўлқинланмай, юрт мадҳига байт айтмай бўладими?\n– Сермазмун суҳбатингиз учун ташаккур.\nNext story Ватан ҳимоячиларининг маънавий олами\nPrevious story Ўзбекистон автомобиллари дунёда машҳур!


Ўзбекистонда "давлатчилик инқирози" даражаси камайди\nДавлат инқирози рейтинги ижтимоий-иқтисодий ва сиёсий мезонлар билан ўлчанади.\nАҚШдаги “The Fund for Peace” жамғармаси ва “Foreign Policy” журнали 2011 йилги “Давлатчилик инқирози” рейтингини эълон қилди. Дунёнинг 177 давлатида ҳокимият бошқаруви самардорлиги натижасига қараб тузилган рўйхатда Ўзбекистон бу йил 88,3 балл билан 40-ўринни эгаллаган ва ўтган йилгига нисбатан тўрт поғона яхшироқ натижа кўрсатган. 2010 йилги рўйхатда Ўзбекистон 90,5 балл билан 36-ўринни эгаллаган эди.\nМазкур рейтингда дунё давлатларидаги ҳокимият бошқаруви 12та ижтимоий-иқтисодий ва сиёсий мезон, жумладан, давлат легитимлиги, демографик аҳвол, номутаносиб ривожланиш, инсон ҳуқуқлари, хавфсизлик идоралари тизими ва давлат идораларининг ишлаши, ташқи таҳдид ва бошқа мезонларга асосланган ҳолда 1дан 10 баллгача баҳоланган.\n2011 йилги рўйхатда Сомали 113,4 балл билан инқирозга учраган давлат сифатида рўйхатнинг биринчи ўрнини эгаллаган. Финляндия барча кўрсаткичлар бўйича 19,7 балл билан бошқарув энг яхши йўлга қўйилган давлат деб тан олинган.\nБу йилги рейтингда Ўзбекистон бу мезонлар бўйича инсон ҳуқуқлари соҳасида энг ёмон кўрсаткичга ва давлат идораларининг ишлаши бўйича энг яхши кўрсаткичга эришган. Бошқа меъзонлар бўйича жиддий ўзгаришлар кузатилмаган.\n“The Fund for Peace” жамғармаси (Тинчлик жамғармаси) ва “Foreign Policy” журналининг 2010 йилги “Давлатчилик инқирози” рейтингида Ўзбекистондаги инсон ҳуқуқлари вазияти 6,6 балл деб бахоланган.\nСўнгги бир йил давомида бу соҳада вазият ёмонлашгани боис жорий йилги рейтинда Ўзбекистондаги инсон ҳуқуқлари вазиятига 9 балл берилган.\nЎзбекистон Демократик ташаббуслар маркази раҳбари Искандар Худойберганов фикрича, охирги бир йилда Ўзбекистонда инсон ҳуқуқлари аҳволи яхшиланмаган ва бу муаммо мамлакат тараққиётига тўсқинлик қилаётган асосий омиллардан биридир.\n- Инсон ҳуқуқлари масаласига келсак, Ўзбекистонда ҳеч қандай ўзгариш рўй бермаган. Анализ қилинаëтганда олинган критерийлар ҳаммада ҳар хил талқин қилиш мумкин. Масалан, мен учун биринчи ўринда инсон ҳуқуқлари. Рейтингда Ўзбекистонга фақат инсон ҳуқуқлари бўйича 9 балл қўйилган бўлса, бу ҳақиқатга яқин. Чунки Ўзбекистонда инсон ҳуқуқлари умуман поймол қилиниб бўлган. Ўзбекистонда эркин сўзлик йўқ. Агар шу нарса йўқ бўлса, қолган ҳеч нарса минг ҳаракат қилманг, минг қидирманг демак қолган инсон ҳуқуқлари ҳам, ҳаммаси поймол қилинган. Сабаби шу. Бизларни тўхтатиб турган нарса ҳам аслида шу. Давлатнинг ривожланишини тўхтатиб турган нарса ҳам мана шу инсон ҳуқуқлари масаласи,- дейди И.Худойберганов.\n“The Fund for Peace” жамғармаси ва “Foreign Policy” журнали“нинг ўтган йилги “Давлатчилик инқирози” рейтингида Ўзбекистон давлат идоралари иши 6,4 балл деб бахоланган. Бу йилги рейтинда давлат идоралари ишига 5,7 балл берилган.\nЁзувчи Ёқубжон Хўжамбердиев сўнгги пайтларда Ўзбекистонда давлат идоралари фаолияти аста-секин яхшиланиб бораётгани ҳақиқатга яқин, деган фикр билдирди.\n- Ўзбекистонда бюджетнинг 70 фоизи ижтимойи соҳага йўналтирилаяпти. 70 фоиздан ортиғи. Ижтимоий соҳага йўналтирилган дегани бу транспорт соҳаси, соғлиқни сақлаш, маориф ҳаммаси ўша 70 фоиздан ортиқ ниманинг ичида бор. Мана шундай ҳозир кўчага чиқсангиз, Тошкентни оладиган бўлсак, бошқа вилоятларда ҳам, бекатларда кутмайсиз. Машиналар қайси йўналиш десангиз, кетма-кет келади автобуслар. Эрталаб соат 6дан кечқурун соат 11гача шаҳар транспорти тинимсиз юриб турибди. Бу ҳам Ўзбекистонда давлат идораларида, автокорхоналар ҳаммаси давлат идораларида. Бу бир.\nИккинчидан, касалхоналаримизда, қишлоқ жойларни олсангиз, қишлоқларда тиббий хизмат кўрсатишда ҳар бир қишлоқда тиббий пунктлар бор. Булар энг замонавий оборудованиелар билан таъминланган. Ўзимиз ҳам бир неча қишлоқларга бориб кўрдик. Ҳаммаси фуқароларга намунали хизмат кўрсатаяпти деб ўйлайман. Биз хурсандмиз Тинчлик жамғармаси мана шу нарсаларга эътибор берганига. Энди 20 йил жуда қисқа вақт тарих учун. 20 йилда Худо хоҳласа, Ўзбекистон бундан ҳам катта ривожланишларга эришади. Бошқа соҳаларда ҳам муваффақиятларга эришади деб ўйлайман, шунга ишонаман,- дейди ёзувчи Ё.Хўжамбердиев.\nҚароргоҳи АҚШда жойлашган “The Fund for Peace” жамғармаси мустақил, бетараф, нотижорат тадқиқот маркази ҳисобланади. Ташкилот дунё минтақаларида можаролар олдини олиш, барқарорлик ва хавфсизликни таъминлашни ўз олдига мақсад қилиб қўйган.


"ЎшТВ" телекомпанияси дисклари текширувга олиб кетилди\n26 октябр 2021, Тошкент вақти: 04:21\nМахсус кучлар Ўшдаги мустақил "ЎшТВ" телекомпаниясидаги тинтувнинг қандай асосда ўтказилганини ҳам айтмаган.\n9 июл куни Ўшдаги мустақил "ЎшТВ" телекомпаниясида ҳуқуқ-тартибот органлари ходимлари тинтув ўтказди. Уч кун олдин қайта эфирга чиқа бошлаган мазкур телекампания раҳбари санкциясиз ўтказилган бу тинтув чоғида олиб кетилган дискларнинг қайтарилишини кутмоқда.\nЎш ва Жалолободдаги қонли воқеалар 11 июн куни бошланиши биланоқ Ўш шаҳар мэри томонидан фаолияти тўхтатиб қўйилган "ЎшТВ" бундан 4 кун олдин кўрсатувларини ҳавога узата бошлаган, шаҳарликларнинг айтишича, телестанция фаолияти қайта тиклангани шаҳардаги вазият барқарорлашувига катта таъсир кўрсата бошлаган эди.\n9 июл куни, кечга яқин телекомпания студиясида тинтув тугагач, мухбиримиз "ЎшТВ" раҳбари Халилжон Худойбердиев билан боғланишга муваффақ бўлди.\nАтрофидаги ишончли манбанинг хабар қилишича, "ЎшТВ" раҳбари Халилжон Худойбердиевнинг уйига 9 июл куни кундуз соат 3 дан ўтганда ўзини Миллий хавфсизлик хизмати ходими, деб таништирган мулозим икки қуролли аскар билан келган ва уни олиб кетган.\nМаълум бўлишича, Худойбердиев "ЎшТВ" студиясига олиб борилган.\nВоқеа тафсилотларини Халил Худойбердиевнинг ўзидан эшитинг.\n- Шу одамлар билан биз студияга бордик. Нимага деганда биз мана уч-тўрт кундан бери эфирга чиқаяпмиз уч соатлик материал қилиб. Унинг ичида янгилик¸ шаҳардаги воқеалар тўғрисида¸ тинчлик тўғрисида¸ ярашлар тўғрисида¸ умуман олганда ҳар хил миш-мишлар бўлаяпти. Ўша миш-мишларнинг олдини олиш учун мэрнинг ўзи бизни поддержка қилиб “Мана шунақа миш-мишларни йўқ қилиш учун тезроқ эфирга чиқинглар. Одамлар ўшанда мана Ўш ТВ ишлабди деб кўчага чиқади” дегани учун биз уч-трўт кундан бери эфирга чиқишни бошладик.\nОзодлик: Бу келганлар прокурор сакциясими¸ умуман бирор ҳужжат билан келишибдими? Сизни нима деб олиб кетишди уйингиздан?\n- Ҳеч қанақа санкция йўқ¸ қоғоз йўқ. Фавқулодда ҳолат вақтида қонунда шунақа нарсаси бордир¸ деб ўйлабман. Санкциясиз гумонланувчи¸ деб задержат қилиши мумкин деган хаëл билан “Бўпти келибсизлар. Қаëққа бораман” десам¸ “Студияга олиб кетамиз” дейишди.\nОзодлик: Қандай у санкциясиз кетавердингиз у ëққа?\n- Энди ҳозир сиз Прагада ўтирибсиз. Биз Ўшда. Тушундингизми?\nОзодлик: Вазиятни билмайман.\n- Ҳа¸ вазиятни билмайсиз. Бу ерда битта-яримта форма кийган одам қуролли бўлиб “Мен фалончаман. Юринг” деб келса¸ боришга мажбурмиз.\nОзодлик: Бордингиз. У ерда нима иш бўлди?\n- Студияда бизнинг дискларимизнинг кўпчилигини тинтув қилиб кўришиб¸ ундан кейин компютерлардаги қаттиқ дискларни олишиб кетишди. Ичида нима борлигини кўрса керакда.\nОзодлик: Бир протокол билан олиб кетдими энди уни?\n- Без протокол олиб кетди. Мен “Ҳамма ишимиз тўхтаб қолади. Телекомпания тўхтаб қолди¸ деб гап чиқиб кетмасин яна кўчада. Буни олиб келиб беринглар. Ҳозир биз ишлашни бошлаганимизга одамлар тинчлик экан деб кўчага чиқишни бошлади” деб тушунтирдим уларга. “Бўпти” дейишди. Энди эртага мен кутаман. Дискларимизнинг ҳаммасини берса¸ уларни ўрнига қўйиб¸ яна настройка қилиб¸ бир-бирига улаштириб¸ қисқаси анча иш борда.\nОзодлик: Улар томонидан сизга ҳеч қандай таҳдид бўлмадими?\n- Йўқ. Ким менга телефон қилса ҳам Ўшдан ҳеч қаëққа жилганим йўқ. Ким чақирса ҳам бораман. Мэр чақирадими бораман¸ прокуратура чақирадими бораман¸ СНБга чақирса бораман¸ ўзимни айби бор одамдай сезмайман.\nОзодлик: Халил ака¸ сизникидан ташқари бошқа мустақил компаниялар бор. Уларда ҳам шундай ишлар бўлаяптими?\n- Уни мен билмадим. Хабарим йўқ¸ дейди Ўшдаги мустақил "ЎшТВ" телекомпанияси муассиси ва директори Халилжон Худойбердиев.\nУнинг суҳбат давомида айтишича, Миллий хавфсизлик хизмати идорасига телекомпания бош муҳаррири Шавкат Умаров ҳам суҳбатга чақиртирилган.\nЛекин шаҳарда комендант соати вақти яқинлашиб қолгани учун Халилжон Худойбердиевнинг илтимосига биноан бош муҳаррир иккаловига уйга кетишга рухсат берганлар.\n"Керак бўлсанглар чақирамиз" – бу "ЎшТВ" директори ва бош муҳаррири хавфсизлик идораси мулозимларидан 9 июл куни эшитган сўнгги гап.\nЎшда бир неча мустақил хусусий телекомпания бўлиб, улар орасида иккитаси - "ЎшТВ" ва "МезонТВ"лар ўзбек тилида ҳам кўрсатувлар олиб боради.\nҲар иккала компаниянинг фаолияти 11 июн воқеалари бошланиши биланоқ Ўш шаҳар мэрининг фармойиши билан тўхатиб қўйилган эди.\nАввалроқ Ўш шаҳар мэри Мелис Мирзакматов шаҳар активи йиғилишларидан бирида "ЎшТВ" ва "МезонТВ" раҳбариятини жалолободлик ўзбекларнинг митингидан репортажлар олиб кўрсатгани учун танқид қилган эди.\nАпрел инқилобидан сўнг ўтказилган ўша митингларда жалолободлик ўзбеклар, жумладан Республика ўзбек миллий-маданий маркази Қодиржон Ботиров ўзбек тилига ҳам расмий тил мақоми берилишини, бошқа сиёсий талабларни илгари сурган эди.\nКуни кеча Қирғизистон муваққат ҳукумати аъзоси А. Бекназаров 11 июн куни бошланиб кетган қонли воқеалар учун Қодиржон Ботировни айблади.\nШу кунгача Ботиров атрофидаги бир неча киши қўлга олинган, ҳибсда сақланмоқда.


Ўзбекистон Лизинг Берувчилар Уюшмасининг 2019 йил биринчи ярим йиллик фаолияти якунларига бағишланган йиғилиш бўлиб ўтди\n2019 йилнинг 19 июль куни “Simurg” бизнес маркази биносида “Ўзбекистон лизинг берувчилар уюшмаси”нинг 2019 йил биринчи ярим йиллик фаолияти якунларига бағишланган йиғилиш бўлиб ўтди. Йиғилиш давомида ҳисобот даврига якун ясалди ва мамлакатимиз лизинг бозорининг кейинги вазифалари ҳамда устувор ривожланиш йўналишлари белгиланди.\n2019 йилнинг 1-ярим йиллиги якунларига кўра, республика лизинг хизматлари бозорида 44 та лизинг берувчи лизинг фаолияти билан фаол шуғулланган бўлиб, улардан 15 таси банклар ҳисобланади. Ҳисобот даврида лизинг амалиётларининг умумий портфели 4 трлн. 351 млрд.сўмни ташкил қилган. Лизинг берувчилар томонидан 5202 та лизинг битими тузилган, уларнинг ҳажми 1 трлн. 189 млрд.сўмни ташкил қилиб, бу ўтган йилнинг шу даври билан солиштирганда 52,2% га ёки 409 млрд.сўмга кўп.\nЛизингга берилган объектлар орасида, ярим йиллик якунлари бўйича, қишлоқ хўжалик техникаси етакчилик қилмоқда, унинг лизинг битимлари умумий тузилмасидаги улуши 39,9% ни ташкил қилди. Шунингдек лизингга технологик ускуналар (37,4%) ва автотранспорт (20,6%) тақдим этиш билан боғлиқ битимлар ҳам сезиларли бўлган. Ўз навбатида, лизингга кўчмас мулк ва мулкий мажмуаларни тақдим этиш кўрсаткичлари кескин пасайиб, бозорнинг бор-йўғи 2,1% ни ташкил қилган.\nКўриб чиқилаётган даврда лизинг компаниялари орасида «O'zagrolizing» (470,9 млрд. сўм), «Nano Lizing» (186,7 млрд. сўм), «Qurilishmashlizing» (135,9 млрд. сўм), «Uzbek Leasing International A.O.» (82,3 млрд. сўм), и «O’zavtosanoa-Leasing» (64,8 млрд. сўм) компаниялари бозорнинг йирик иштирокчиларига айланган.\nБанклар орасида ҳисобот даврида «Ipoteka Bank» (38,9 млрд. сўм), «Ipak Yo’li Bank» (11,2 млрд. сўм), «Qishloq Qurilish Bank» (9,1 млрд. сўм), «Turon Bank» (2,8 млрд.сўм), «Mikro Kredit Bank» (2,6 млрд. сўм) банклари йирик лизинг берувчилар қаторидан ўрин олган.\n2019 йилнинг 1-ярим йиллиги давомида амалга оширилган янги лизинг битимларида Тошкент шаҳри 41,8% билан энг катта улушга эга бўлиб турибди, иккинчи ва учинчи ўринларда мос равишда 8,7% ва 8,3% билан Қашқадарё вилояти ва Тошкент вилояти бормоқда.\nБарча ҳуқуқлар химояланган © 2009 — 2020


Ноанъанавий маркетингга 16та ажойиб мисол\n18:06 / 04.06.2016\nМаркетинг жуда қиммат бўлиши мумкин, лекин яхшиямки унинг муқобиллари - катта харажатларни талаб қилмайдиган маълум бир айёрлик йўллари бор. Партизан маркетинги - йирик чиқим талаб қилмайдиган стратегия, унинг мазмуни оригинал ғоялардан фойдаланишдан иборат. Мазкур атама америкалик рекламачи Жей Конрад Левинсон томонидан муомалага киритилган.\nБу қандай ишлайди? Зарур маълумот ва ноанъанавий ёндашув харидорларда катта таассурот қолдиради. Гап нимадалигини билишни истайсизми? Биз бу борада сизни қизиқтириши мумкин бўлган бир неча мисолларни танлаб олдик. Ўйлаймизки, бу сизни бефарқ қолдирмайди!\n"Мен билан гаплаш, ухлагим келяпти!" Чой мени ўзига "ёпиштириб қўймоқчи" шекилли.\nҚорбобо бурнига чегирмалар.\nҚўшни озиқ-овқат дўконига шунчаки кўз ташлаб, бундан афсусланмадим.\nАжойиб юбка, қаердан харид қилдингиз?\nМенинг (Грампи) юрагим каби муздек.\nЎлмас хит таъмга эга бўлди! (Ширин орзулар пишлоқдан яралган, мен ким бўлибман-ки ундан воз кечсам?)\nМени танла, мен ёлғизман.\nБунда қандайдир гап бор.\nСупермаркетда ўзингиз истаган авакадони топган пайтингиз. Ўзингни Дейнерис Таргариендек ҳис қил!\nНаҳотки шундай ғаройиб таъмга эга бўлса?\nҚиролича Виктория давридаги iPad.


Аллоҳ Таолонинг ерида юз миллионлаб одамларни ким ўлдирган? « Ўзбекистон Халқ Ҳаракати\nАллоҳ Таолонинг ерида юз миллионлаб одамларни ким ўлдирган?\n22 September 2014 - 9:50\nМаълумки, турли тоифаларга мансуб Ислом дини билан қўрқитувчи кишилар (исломофоблар) ҳамда черков атрофидагилар айни шу мақсадда, фақат ўзлари учун махсус ташкил қилинган тузилма ва ташкилотларда ўтирган холда, Исломнинг жамият онгига салбий қабул қилинишини муваффақият билан таъминлаб туришади. Улар янада самарали тарғибот олиб бориш учун ўзларини “исломшунослар” ёки “ислом бўйича экспертлар”, дея танитадилар. Бу эса уларга ўзларини ҳукумат амалдорлари олдида қандайдир экспертлар сифатида тақдим қилиш имконини беради.\nАдолат юзасидан шуни айтиш лозимки, Исломни ёмонотлиқ қилиш (дискредитацияси) билан шуғулланувчи ўз соҳасининг мутахассислари жамиятда турли хил “давралар”, “конференциялар”, “ижтимоий эшиттиришлар”да янглиш тасаввур шакллантириб, бу борада анча-мунча ишни бажариб бўлган. Уларнинг кўпчилиги сохталаштирилган тарғиботчилар таъсирида, кўпинча эса яққол ёлғон билан, чиндан ҳам Ислом бугунги кунда жамият учун таҳдид солишига ишонади.\nПрофессионал Ислом танқидчилари (Исломдан қўрқитадиганлар) одамларнинг мусибатларини рўкач қилиш, “мусулмон халқлари”нинг алоҳида олинган вакиллари қилмишларини ёмон кўрсатиш ва Ислом динига боғлааш йўли билан ўзларининг қўпорувчилик лойиҳаларини амалга оширишда сезиларли муваффақиятларга эришдилар. Қизиғи шундаки, ўша “мусулмон халқлари” вакилларининг бир қисми бу ташвиқотга лаққа тушиб қолди ҳам. Улар ўз фарзандларининг маънавиятсиз ҳатто иймонсиз ҳаёт кечиришларига рози бўлиб, “Болам ким бўлса ҳам, диндор мусулмон бўлмаса бўлди!” дейдиган бўлиб қолдилар.\nБугун баъзи кам сонли соғлом ақл эгаларидан ташқари (улар Ғарбда жуда оз) дерли барча одамлар онгига “баҳс талаб қилмайдиган факт” каби сингдирилаётган – “Ислом энг қонхўр, шафқатсиз дин, бугунги кундаги барча балолар шу дин туфайли” деган ақидага қарши бирон нарса дейишга журъат эта олмайдиган бўлди. Ҳозирда исломий қадриятлар тарғиботчилари дучор бўлаётган муаммоларнинг, яъни Ислом адабиётининг тарқалиши, масжидлар қурилиши, жамоатлар фаолияти ва ҳоказолардаги муаммолар юқорида зикр қилинган “профессионал”ларнинг фаолияти натижасидир.\nШу муносабат билан Исломга қарши тарғиботларнинг қурбони бўлган одамларга олмониялик таниқли мусулмондан Ислом террорчилиги ҳақидаги саволга берган жавобини келтириб ўтмоқчиман!\nУ Исломофобнинг навбатдаги, иғвогарона саволига савол билан жавоб бериб, фитначи иғвогарни боши берк кўчага тиқиб қўйди:\n– Миллионлаб одамлар ўлдирилган Биринчи жаҳон урушини ким бошлади? Мусулмонларми?\n– Ўн миллионлаб одамлар ўлдирилган Иккинчи жаҳон урушини ким бошлаган? Мусулмонларми?\n– 20 миллиондан ошиқ Австралиянинг туб аҳолисини ким қирғин қилган? Мусулмонларми?\n– Хиросима ва Нагасакига атом бомбасини ташлаб, бир зумнинг ўзида юз мингдан ошиқ болалар, аёллар ва қарияларни қириб ташлаган кимлар? Мусулмонларми?\n– Шимолий Американинг туб аҳолиси ҳисобланган ҳиндуларнинг 100 миллиондан ошиғини ўлдириб юборганлар кимлар эди? Мусулмонларми?\n– Жанубий Американинг 50 миллиондан ошиқ ҳиндуларини ким қириб ташлаган? Мусулмонларми?\n– 88 фоизи Атлантика уммонида ҳалок бўлган, 180 миллион африкаликларни қул қилиб эзганлар кимлар эди? Мусулмонларми?\nБу жиноятларни мусулмонлар қилган эмас! Йўқ, улар аниқ мусулмон эмасдилар!\nШунинг учун ҳам кимнидир “Ислом террорчилиги” билан айблашдан олдин бу истилоҳ нимани англатишини яхшилиб билиб олиш керак! Чунки кимдир қандайдир жиноятни содир қилса, уни оддий қилиб жиноятчи деб атайдилар, бироқ худди шу жиноятни мусулмон илдизларига эга шахс содир этса, у дарҳол экстремист-террорчи тамғасини олади.\nШундай қилиб, айёр исломофобларнинг тузоқларига илинмаслигимиз ва бунинг оқибатида уларни хурсанд қилароқ ўзимизни, динимизни ёмонлашга тушиб кетмаслигимиз жуда муҳимдир…\nМусулмонлар мусулмон эканидан фахрланишлари керак, чунки юқорида зикр қилинган инсониятга қарши жиноятларни бошқа дин вакиллари қилиб, қўллари қонга ботган бўлса бордир. Бироқ бундай жирканч нарсаларга мусулмонларнинг ҳеч қандай алоқалари йўқ.


Зидан ўйин вақтида кулгани учун ўйинчисини танқид қилди\n15:13 / 09.04.2016\nМадриднинг "Реал" клуби бош мураббийи Зинедин Зидан, жамоа ярим ҳимоячиси Хамес Родригеснинг сафдошини алмаштиришдаги ўзини тутишига оид танқидий фикрлари билан ўртоқлашган. Ушбу вазият "Реал"нинг Чемпионлар лигаси чорак финалида "Вольфсбург"га қарши ўйини чоғида юз берган. Бу ҳақда, Goal.com ёзмоқда.\n"Хамес бундай ҳолларда ўзини тутишни ўрганиши керак. Мазкур ҳолат ҳеч кимга ёқмади, энди у буни эсидан чиқариши лозим. Унинг ҳар бир ҳатти-ҳаракати кузатилаётганини унутмаслиги лозим. Аммо бу воқеа, айтишим мумкинки, унга бўлган муносабатимга таъсир қилмайди", — деган Зинедин Зидан.\nКолумбиялик ўйинчи, "Реал" 0-2 ҳисобида мағлуб бўлаётган ўйиннинг 85 дақиқасида майдонга тушган. Унинг чигалёзди машқларида кулиб, ҳазиллашгани "Реал" мухлисларининг турли қарашларига сабаб бўлди.


Бугун Ўзбекистон Президентининг катта қизи Саида туғилган кунини нишонламоқда Ўзбекистон янгиликлари\nБугун Ўзбекистон Президентининг катта қизи Саида туғилган кунини нишонламоқда\n4 November 2019, 17:38\nЎзбекистон, Тошкент – Batafsil.uz ЯА. Ўзбекистон Республикаси Президентининг қатта қизи Саида Мирзиёева бугун туғилган кунини нишонламоқда. Бу ҳақида Batafsil.uz мухбири хабар қилмоқда.\nСаида Мирзиёева 1984 йил 4 ноябрь куни Қўқонда туғилган. Бугун уни ижтимоий тармоқларда ҳамкасблари, яқинлари, таниқли артистлар ва бошқа маданият арбоблари табриклашмоқда.\nЭнг таъсирчан ва самимий дил изҳорларини унинг синглиси ўзининг Инстаграмдаги саҳифасида жойлаштириб, расмларни илова қилган.\n“Менинг севимли катта опажоним. Бугун сенинг дунёга келган кунинг. Менинг суянчим, йўлбошчим, менинг энг қадрли ва яқин инсоним! Ҳаётимда борлигинг учун Яратгандан ва ота-онамдан миннатдорман! Биз бирга вояга етдик, ташвишларимиз кўпайиб кетганлиги учун сенга катта эҳтиёж сезаман ва бунда қайғураман. Аммо Яратган Тангрим худди сенга ўхшаш Ранька қизалоғимни туҳфа этиб, бениҳоят мени бахтиёр қилди! Энди сенинг бўлакчанг доим менинг ёнимдадир)))))", –деб айтган Шахноза Мирзиёева.\nШунингдек, “чақалоқ”ни Отабек Умаров ҳам табриклаган.\n“Ҳурматли Саидахон! Сизни туғилган кунингиз билан самимий муборакбод этаман. Сизга доим ҳозиргидек кучли, меҳрибон ва ўзига ишонувчи бўлиб қолишингизни тилайман! Сизнинг ҳаётий кредонгиз - такомиллашувга интилишдир. Сизнинг қатъиятлилигингиз ва мақсадга интилишингиз барча қийинчиликларни енгади. Сиз акамнинг ҳаёти қувончи ва муҳаббатисиз. Фарзандларингиз Миромон ва Саодатхон ўз ютуқлари билан Сизни доим қувонтириб юрсин. Ҳаётингизда омад, қувонч ва муҳаббат доим ҳамроҳ бўлсин” – деб ёзган у ўзининг Инстаграмдаги саҳифасида.\nЭслатиб ўтиш жоизки, Саида Мирзиёева 2006 йилда Жаҳон иқтисодиёти ва дипломатия университетини тугатган. Кейинчалик Тошкент давлат юридик университети магистратурасида таҳсил олган, 2008-2020 йилларда эса Москва давлат университети магистри бўлган.\n2018 йилдан айни дамгача у Ўзбекистон Республикаси Президенти ҳузуридаги Давлат бошқаруви Академияси ва Москва давлат университети ҳузуридаги стратегик тадқиқотлар илмий Маркази илмий ходими ҳисобланади.\n2019 йилдан буён Саида Мирзиёева Ахборот ва оммавий коммуникациялар директори ўринбосари лавозимида меҳнат қилмоқда.


Бош сахифа / TBS Ўзбекистон, Тошкент\n“TBS GROUP” МЧЖ фаолиятининг асосий йўналишлари::\nГумин ўғитлари экспорти ва импорти\nҚишлоқ хўжалиги маҳсулотлари ва қуритилган мева экспорти\nБизнинг ҳамкорларимиз Ҳиндистон, Россия, Жанубий Корея давлатлари ҳудудларида фаолият юритаётган тадбиркорлик субъектлари: фирма, жамият, корхона ва ташкилотлар ҳисобланади.\n“TBS GROUP” МЧЖ стратегияси моҳияти:\n- товарларни етказиб беришни самарали ташкил этиш;\n- кўрсатиладиган хизмат ва таклиф этилаётган товарлар хилма-хиллигини доимо кенгайтириш ва такомиллаштириб бориш;\n- сервис хизмати даражаси ва кўламини барқарор ошириб бориш;\n- доимий мижозларни маркетинг нуқтаи назаридан қўллаб-қувватлаш.\n“TBS GROUP” МЧЖ фаолияти йиллари давомида тўплаган тажрибаси ва кўникмаси, мутахассис кадрларининг юқори малакага эга эканлиги эвазига ҳам маҳсулот етказиб берувчилар, ҳам маҳсулот ишлаб чиқарувчилар ўртасида ишончли ҳамкор сифатида танилди.\nUZGUMI ўғитларини бир йиллик ишлаб чиқариш қуввати\n“УЗГУМИ” - ТАБИАТНИНГ БИОЛОГИК ФАОЛ МЎЪЖИЗАСИ ЯНГИ АВЛОД ГУМИН ЎҒИТИ\n“УЗГУМИ” - ТАБИАТНИНГ БИОЛОГИК ФАОЛ МЎЪЖИЗАСИ ЯНГИ АВЛОД ГУМИН ЎҒИТИ “УЗГУМИ” - ТАБИАТНИНГ БИОЛОГИК ФАОЛ МЎЪЖИЗАСИ ЯНГИ АВЛОД ГУМИН ЎҒИТИ ЎСИМЛИКЛАРНИНГ ЎСИШИ ВА РИВОЖЛАНИШИ УЧУН ТАБИИЙ СТИМУЛЯТОР, АНТИСТРЕССАНТ, ИММУНОМОДУЛЯТОР, АД\nЎзбекистон Республикаси қишлоқ хўжалигида “UZGUMI” миллий инновацион ишланманинг кенг миқёсда қўлланилиши мавзусидаги илмий-амалий семинар\nЎзбекистон Республикаси қишлоқ хўжалигида “UZGUMI” миллий инновацион ишланманинг кенг миқёсда қўлланилиши мавзусидаги илмий-амалий семинар Тошкент, 10 ноябрь\nКомпаниянинг Узбекистон Халқаро “Қишлоқ хўжалиги – AgroEXPO Uzbekistan” кўргазмасидаги иштироки\nКомпаниянинг Узбекистон Халқаро “Қишлоқ хўжалиги – AgroEXPO Uzbekistan” кўргазмасидаги иштироки 19-21, июнь 2012й. Мавзу: Қишлоқ хўжалиги Ўтказилиш жойи:«Узэкспоцентр», Тошкент, Узбекистон Бизнинг компания кўргазманинг енг яҳши иштиро\nКомпаниянинг МУВОФИҚЛИК СЕРТИФИКАТИ O’zDSt ISO 22000:2009\nКомпаниянинг МУВОФИҚЛИК СЕРТИФИКАТИ O’zDSt ISO 22000:2009 ЎЗБЕКИСТОН РЕСПУБЛИКАСИ МИЛЛИЙ СЕРТИФИКАТЛАШТИРИШ ТИЗИМИ ТОМОНИДАН БЕРИЛГАН МУВОФИҚЛИК СЕРТИФИКАТИ DQS QUALITY SYSTEMS ҚУЙИДАГИ БИЛАН ТАСДИҚЛАЙДИ, УШБУ КОРХОНА «TBS GROUP» СИФАТ БОШ\nЎсимликлар учун янги ўғит\nЎсимликлар учун янги ўғит Макола УзА сайтида Ўзбекистон Республикаси Савдо-саноат палатасида миллий инновацион ишланма – қишлоқ хўжалигида кенг қўллаш учун мўлжалланган “Uzgumi” биоўғитидан фойдаланишга бағишланган семинар бўлиб ўтди. Тадби\n*ўлчов бирлиги тоннада\nРахмат, Сизнинг буюртмангиз қабул қилинди. Тез орада Сиз билан бизнинг менеджерларимиз алоқага чиқишади.\nБуюртмани жўнатишда хатолик. Илтимос бироздан сўнг қайтадан ҳаракат қилиб кўринг.\nИлтимос жўнатишдан олдин барча майдонларни тўлдиринг.\nМаҳсулот тури Маҳсулот турини танланг. Қуруқ мевалар Хўл мевалар Ўғитлар\nМаҳсулот Маҳсулотни танланг\nИлмий Тадқиқот Бўлими (ИТБ)\nИлмий тадқиқот бўлими қийидаги йўналишлар бўйича тадқиқотлар олиб бормоқда:\nМаҳаллий хом ашё –қўнғир кўмир асосида гумин ўғитларини ишлаб чиқариш;\nЯнги ва илғор агротехнологиялар аосида экологик тоза маҳсулот етиштириш – қовун, чеснок ва б.қ.;\nМевали ва манзарали дарахтлар кўчатлари ва ўрмон дарахтлари етиштириш.\nИлмий тадқиқот ишлари доирасидаги ҳамкорларимиз:\nЎзбекистон Бозор ислоҳотлари илмий тадқиқот институти;\nЎзбекистн Пахтачилик илмий тадқиқот институти;\nЎзбекистн суғориладиан ерларда ғалла ва дуккакли ўсимликлар илмий тадқиқот институти;\nЎзбекистн сабзавот, полиз экинлари ва картошкачилик илмий тадқиқот институти;\nЎзбекистон Фанлар Академиясининг Ўсимликлар моддаси кимё институти;\n- кўрсатиладиган хизмат ва таклиф этилаётган товарлар хилмағхиллигини доимо кенгайтириш ва такомиллаштириб бориш;\nБуларнинг барчаси ҳамкорларимизнинг турли талаб ва истакларини қондиришга, рақобатбардош нархларни таклиф этишга ва сифатли хизматлар кўрсатишга имкон бермоқда.\n“TBS GROUP” МЧЖ ўзаро манфаатдорлик ва ҳар бир мижоз қизиқиши ва манфаатларини инобатга олиш тамойилларига асосланган ҳолда фаолият юритади. Шу боис, жамоамиз ҳар бир ҳамкоримизнинг равнақ топиши ва ривожланишидан манфаатдорлигини таъкидлаган ҳолда, ўйлаймизки, Сиз ҳам ана шундай ҳамкорларимиздан бирига айланасиз.\nСиз анкетани/саволномани бизнинг сайтда юклаб олиб, ушбу манзилга info@tbs-group.uz юборинг.\nБиз сиз билан боғланиб, сизни суҳбатга таклиф қиламиз.


Қулайлик 19.05.2020 14:45\nЭнди МИБга жарима ва бошқа қарзларни бот-канали орқали тўлаш мумкин!\nЮзага келган карантинли вазият сабаб Мажбурий ижро бюроси ходимларининг иш олиб бориш жараёни масофавий ва онлайн режимига ўтказилди.\nҲозирда истеъмолчиларимиз “Telegram” тармоғида яратилган “mibuzbot” канали орқали электр энергияси ва табиий газ кўрсатгичларга оид маълумотларни фотоcурат шаклида юбориб, қарздорликлар аниқланган тақдирда электрон тўлов тизимлари орқали тўлаб боришмоқда.\nЭндиликда, мазкур бот-канал фойдаланувчилари ҳамда аҳолимиздан келаётган таклифлар асосида яна қўшимча янгиликлар киритилди.\nҲозирда “mibuzbot” каналидаги “МИБ хизматлари” саҳифасининг “Ижро ҳужжатлари” ойнасида яратилди.\nЭндиликда, фуқароларимиз паспорт серияси ва рақамларини киритганидан сўнг, ижро иши рақамлари орқали ўзларига юритилган ижро иши билан танишиши, суд ва бошқа органлар қарорлари бўйича қарздорликлари ҳақида билиб олишлари мумкин.\nҚарздорликни бартараф этиш эса, “тўлов қилиш” тугмаси ёрдамида электрон тўлов тизимлари орқали амалга оширилади.\nШу ўринда бир муҳим жиҳати — ушбу бот-канали яратилганидан сўнг, худди шундай ёки ўхшаш номлар билан турли сохта ва амалда ҳеч бир имкониятга эга бўлмаган бот-каналлар ҳам очилди.\nЎрганишлар натижасида ушбу бот-каналлар фуқароларимизни фақатгина ўз каналига аъзо қилиш учун очилгани маълум бўлди.\nШунинг учун фуқароларимиз билишлари лозимки, “mibuzbot” каналига аъзо бўлганидан сўнг “МИБ хизматлари” саҳифасида “Газ”, “Электр”, “Чиқинди” ва “Ижро ҳужжатлари” каби хизматлар мавжуд бўлиб, ушбу тугмалар босилганда, тегишли хизматлар кўрсатилади.\nЎз навбатида, фуқароларимиз ҳам хизматлар турига қараб тегишли ҳисоблагич кўрсатгичининг фотосуратини юбориши, қарздорликлар ҳолати ҳақида маълумотларни олиш ҳамда тўловларни амалга оширишлари мумкин.\nБундай имкониятларга қолган ўхшаш номдаги бот-каналлар эга эмас!


ТОШКЕНТ – “Уйбузар раҳбарлар ҳатто Олий Мажлис депутати талабига ҳам қулоқ солмаяпти”\n12 июл 2020, Тошкент вақти: 17:44\n270p | 877,6kB\nЯНГИЙЎЛ. “Тошкент вилоят, Янгийўл шаҳридан ёзмоқдамиз. Кўприкдан вино заводига қадар жойлашган икки қаватли уйлар бузилар экан. Бу ҳақда ҳокимимиз Фарҳод Мирзаев айтди. Мулк эгалари зудлик билан имзо йиғиб, ҳуқуқларимиз бузилаётгани ҳақида Тошкентга ариза йўлладик. Жимжитлик! Ишонасизми, БМТгача ёздик.\nМасалан, 103- ва 105-уйларда яшовчилар кўчиш учун бир ой муддат сўради. Аммо рози бўлишмади, бунинг устига хонадонларни атайин чироқ, сув ва газдан узиб қўйишди. Розилик хати имзолашга мажбурлашди. Аммо у хатда бузилган уй ўрнидаги янги турар-жой қачон битказилиши аниқ кўрсатилмаган. Уйи бузилганлар кўчада қолмаслигига кафолат борми?!\nЯна бир ҳолат. 2017 йилда 14 та уйни таъмирлаш учун ширкат кредит олган. Ҳар бир уй таъмирига 60 миллион сўм сарфланган. Орадан икки йил ўтиб эса миллионлаб сарфлаб таъмирланган уйларни бузишга қарор қилишди. Ахир, шаҳар раҳбариятида режа, истиқболли мақсад йўқми? Ё таъмир баҳона яна маблағ ўзлаштирилдими?\nЯқинда адлия вазирлиги уйи бузилган аҳолига тўланмай келаётган товон пули миқдорини эълон қилди: 300 миллиард сўм! Тушуняпсизми, юзлаб оилалар кўчада қолган!\nОлий Мажлис Қонунчилик палатаси депутати Расул Кушербоев бизнинг ҳолимиздан хабар олгани келди. Аммо уйбузар раҳбарлар депутатга ҳам қулоқ солмади.\nБошпанаси бузилганларга қачон уй берилиши, уй қанча квадрат метр бўлиши ҳақида айтишмаяпти. Кимки ноқонуний бузишга қарши чиқса, ҳоким “Сиз президент қарорига қаршимисиз?” деб қўрқитмоқчи бўлади. Йўқ, аслида, халқда давлат сиёсатига қарши кайфият уйғотаётган ҳокимларнинг ўзи президент сиёсатига қарши!\nКўп сонли аҳоли номидан ҳуқуқларимизни поймол қилмасликларини талаб қиламиз”.\nвиджет муваффақиятсиз тугади


Саудия Арабистони АҚШнинг 11 сентябрдаги теракт бўйича қиролликка даъво аризалари беришга рухсат берувчи қонунини қоралади\n08:53 / 30.09.2016\nСаудия Арабистони ҳукумати 2001 йил 11 сентябрда АҚШда содир этилган теракт қурбонлари оилаларига Саудия Арабистони устидан даъво аризалари беришга рухсат берувчи қонунини қоралади. Бу ҳақда Саудия Арабистонининг SPA ахборот агентлиги хабар бермоқда.\nАгентлик маълумотларига кўра, бу қонун қироллик ҳукуматида жиддий хавотир уйғотди.\n"Юзлаб йиллар халқаро муносабатлар негизи ҳисобланган давлат суверенитети асосларига путур етказиш барча давлатларга, шу жумладан АҚШга ҳам салбий эффект кўрсатади", деб айтди Саудия Арабистони ташқи ишлар вазирлигидаги манба.\nШу билан бирга манба донолик устун келиб, юз бериши мумкин бўлган жиддий кутилмаган оқибатлардан қочиш учун АҚШ конгресси бу қонунни тўғрилаш учун зарур чораларни қабул қилишига умид билдирди.\nАввалроқ АҚШ сенати АҚШ президенти Барак Обама томонидан бу қонунга қўйилган тақиқловни енгиб ўтгани маълум қилинганди.


Маълумки, ишлаб чиқарувчиларнинг ташқи бозорларга чиқишининг ўзига хос талаб ва мажбуриятлари бор. Бунинг учун улар, аввало, халқаро тажрибалардан хабардор бўлгани ҳолда, замонга мос ҳаракат қилиши, маҳсулотларини жаҳон стандартлари талаблари асосида ишлаб чиқариши зарур.\nШу маънода, дунё бозорида ўрин эгаллашнинг энг мақбул усули Халқаро стандартлаштириш ташкилоти стандартини қўлга киритишдир.\nГап шундаки, ушбу стандарт соҳиби жаҳон бозорида рақобатга киришиш, аниқроқ қилиб айтганда, ўз маҳсулот ёки хизматларини кенг доирада тақдим этиш имкониятига эга бўлади. Шу боис эндиликда эртасини ўйлаган ишбилармон борки, мазкур стандарт асосида ишлашга интилаяпти.\nХалқаро стандартлаштириш ташкилоти дунёнинг 90 дан зиёд мамлакатларини ўз атрофига бирлаштирган бўлиб, ҳозирги кунда унинг 7200 та стандарти халқаро доирада амал қилаётир.\nТаъкидлаш жоизки, сўнгги йилларда юртимизда ҳам бу борада талайгина ишлар амалга оширилмоқда. Натижада тадбиркорларимиз дунё билан бўйлашиб, “Ўзбекистонда ишлаб чиқарилган” савдо белгиси остида тақдим этаётган сифатли маҳсулотларига ички ва ташқи бозорда талаб тобора ортиб бораяпти. Айни пайтда республикамиз корхоналари томонидан 82 давлатга 1800 турдан зиёд маҳсулотлар сотилаётгани, биргина ўтган йилнинг ўзида 500 дан ортиқ янги корхона, шу жумладан, кичик бизнес субъектлари экспортга жалб этилгани шундан далолат беради.\nТошкент вилоятида фаолият кўрсатаётган корхоналар ҳаётидан бундай мисолларни кўплаб келтириш мумкин. Бугунги кунда ушбу ҳудудда экспортчи корхоналар сони 210 дан ошиб, улар томонидан йилига чет эллик буюртмачиларга 1,56 миллиард АҚШ долларилик маҳсулотлар етказиб берилаяпти. Ўз навбатида, экспорт географияси ҳам кенгайиб, ҳамкор давлатлар сони қарийб олтмиштани ташкил этмоқда. Мазкур корхоналарда ишлаб чиқарилаётган рангли металл, мева-сабзавот, пахта толаси, тўқимачилик ҳамда қурилиш материалларига, айниқса, талаб юқоридир.\nУмуман олганда, бундан ўн йил илгари вилоятимизда корхона ва ташкилотлар сони 23,5 мингта бўлган бўлса, бугунги кунга келиб, салкам 60 мингтага етди. Бу республикамиз иқтисодиётида ҳудуд корхоналари муносиб ўрин эгаллаётганидан яққол далолатдир. Мисол учун, мамлакатимиз бўйича экспорт қилинаётган маҳсулотларнинг 13,8 фоизи, чакана савдо айланмасининг 10,5 фоизи, жалб этилаётган инвестицияларнинг 10,8 фоизи, саноат маҳсулотларининг 14,7 фоизи пойтахт вилояти ҳиссасига тўғри келмоқда. Бунда, табиийки, “Ангрен” махсус индустриал зонасида хорижлик ишбилармонлар билан ҳамкорликда “Ан-грен шакар” масъулияти чекланган жамияти, “Олмалиқ кон-металлургия комбинати” ҳиссадорлик жамияти қошида турли ўлчамдаги мис қувурлар ишлаб чиқарувчи корхонани ташкил этиш сингари кўплаб истиқболли лойиҳалар рўёбга чиқарилгани айни муддао бўлди.\nШу ўринда айтиш жоизки, вилоятимиздаги ишлаб чиқариш субъектларининг ички ва ташқи бозорга чуқур кириб боришларида бизнинг жамоамиз ҳам ўз ҳиссасини қўшмоқда. Жумладан, ўтган йили 163 та хўжалик юритувчи субъектнинг бошқармамизга мурожаатига мувофиқ, мутахассисларимиз томонидан 244 та ташкилот стандарти экспертизадан ўтказилиб, давлат рўйхатига олинди.\nШу билан бирга, ҳудуддаги йирик ва стратегик аҳамиятга молик саноат корхоналарида ҳам стандартлаштириш, метрология ва сертификатлаштириш соҳаларига оид қонунбузилишларининг олдини олиш, уларнинг келиб чиқиш сабабларини аниқлаб, бартараф этиш, ёрдам кўрсатиш ҳам мутахассисларимизнинг доимий эътиборида турибди. Айниқса, бошқармамизда ҳафтада икки марта “Очиқ эшиклар куни” ўтказилаётгани тадбиркорлар билан алоқаларни мустаҳкамлашда муҳим омил бўлмоқда.\nМухтасар қилиб айтганда, маҳсулотларни жаҳон андозалари даражасида ишлаб чиқариш ёки хизматларни шу асосда ташкил этиш тараққиёт гаровидир. Асосийси, бунинг нечоғли фойдали эканлигини ишлаб чиқарувчиларимиз жуда яхши билишади. Мамлакатимизда стандартлаштириш, метрология ва сертификатлаштиришнинг замонавий тизимлари жорий этилаётгани эса саноат корхоналари ҳамда ишбилармонлар ишини енгиллаштириш -баробарида, иқтисодиётимиз ривожида ҳам жуда қўл келмоқда. Зеро, дунё давлатларининг ўзаро маҳсулот алмашинуви даражаси юқори чўққига кўтарилган ва жаҳон бозорида рақобат кучайган ҳозирги шароитда бу жуда муҳим масаладир.\nТошкент вилояти стандартлаштириш ва метрология бошқармасининг бош мутахассиси.\nМазкур рукндаги бошқа мақолалар: « Сурхон воҳаси саноати тобора ривожланмоқда\tБир миллиард сўмлик лойиҳа »


ЎзА - Биз ихтирони кашф этдик\nБиз ихтирони кашф этдик\nИхтиро ва кашфиёт ҳақида гап кетганда илгари мавжуд бўлмаган бирор нарсанинг яратилишини ихтиро, аввалдан маълум, бироқ инсонлар томонидан олиб борилган янги изланишлар маҳсулини кашфиёт деб номлаймиз. Лекин қай тариқа ихтиро кашф этилиши мумкин? Ахир у аллақачон ихтирочининг меҳнат маҳсулига айланган-ку.\nУзоқ ўтмишда Европада ҳинд зираворлари олтинга тенг маҳсулот сифатида баҳоланган. Бозорларда унга бўлган талаб юқори бўлган, аммо ушбу товарни импорт қилиш муайян қийинчиликлар эвазига амалга оширилган. Айниқса, XV аср ўрталарида Усмонийлар империяси томонидан Ғарб ва Шарқни боғлаб турувчи асосий савдо йўлларининг босиб олиниши Кўҳна қитъа бозорларида зираворлар танқислигига сабаб бўлди. Натижада бутун минтақани “ҳинд безгаги” қамраб олди. Бу эса буюк географик кашфиётлар амалга оширилиши муқаррарлигига ишора эди. Унинг қандай бўлганлигига тарих гувоҳ. Эътиборлиси, мазкур кашфиётлар оқибати Европада авж олган “касаллик”ни даволашга бевосита хизмат қилмади, балки, янги олам, буюк келажак сари эшикларни очиб берди.\nБугунги кунда бутун дунёда коронавирус кенг авж олиб минглаб инсонлар ҳалок бўлаётганлиги, мамлакатлар иқтисодиёти инқироз ёқасига келиб қолганлиги улкан офат деб баҳоланмоқда. Шубҳасиз, бу ҳақиқат, аммо мазкур жиддий йўқотишлар айнан ҳаёт тарзимизга янгича ёндашув билан қарашимиз лозимлигини уқтирмоқда. Хусусан, қисқа муддатда таълимнинг онлайн ўқитиш тизимига ўтилганлиги бунга яққол мисолдир.\nЎқитувчи ва талаба ўртасидаги онлайн мулоқот бир қанча қулайликларга эга:\nбиринчидан, вақтнинг тежалиши. Масофавий таълим олиш талабага кун давомида олийгоҳда бўлиш мажбуриятидан халос этади. Бу ўз навбатида қисқа муддатда таълим олиш баробарида талабага қўшимча машғулот билан шуғулланишига имконият беради;\nиккинчидан, харажатларнинг қисқариши. Маълумки, олийгоҳда таълим олиш талабадан ижара асосида яшаш, йўл харажатлари ва шунга ўхшаш кундалик чиқимларни талаб этади. Масофавий таълим эса бундай харажатларни четлаб ўтади;\nучинчидан, оила бағрида яшаш. Чекка-чекка қишлоқлардан шаҳарга келиб таҳсил олаётган талаба яқинлари даврасидан узоқ бўлиши табиий. Инсон эса туғилиб ўсган маскани, қадрдонларини соғиниб яшайди. Онлайн таълим талабага ҳам илм олиш, ҳам оила даврасида бўлиш имконини беради;\nтўртинчидан, таълимда масъулиятнинг ошиши. Олиб борилаётган дарсларни турли инсонлар, хусусан, талабанинг қариндошлари кузатиб бориши мумкин. Оқибатда ўқитувчи таълим сифатини яхшилашга ҳаракат қилади. Талаба ҳам ўз навбатида вазифаларга масъулият билан қарайди.\nЎзбекистонда ушбу соҳада Ахборот технологиялари ва коммуникацияларини ривожлантириш вазирлиги, Олий ва ўрта-махсус таълим вазирлиги ҳамда бир қанча олий таълим муассасалари, шу жумладан, Тошкент давлат юридик университети томонидан муҳим амалий ишлар амалга оширилмоқда. Бироқ шуни унутмаслик керакки, масофавий таълимнинг натижадорлиги талабанинг саъй-ҳаракати, унинг меҳнатига боғлиқ. Қачонки талаба илм олишга мажбурият эмас, балки эҳтиёж сифатида қарасагина кўзланган мақсадга эришиш мумкин. Акс ҳолда бу тизим самарасиз бўлиб қолаверади.\nҲозирги шароитда пандемия таҳдиди кучли бўлса-да, одамлар ортиқча ваҳимага берилмасдан унинг таъсири остида юзага келаётган ижобий ўзгаришларни тўғри англаб етмоғи жоиз. Ҳаёт доим ўзгаришда экан инсонлар янгича турмуш тарзига мослашиб бормоғи лозим. Зеро, масофавий таълим ушбу жараёндан биргина мисол, холос.\nТошкент давлат юридик университети 3-курс талабаси


Сайрамда сармоявий лойиҳалар бисёр\nЖанубий Қозоғистон вилояти Сайрам туманида жорий йилда 6 та сармоявий лойиҳани амалга ошириш туфайли саноат маҳсулоти ҳажмини 39,3 млрд. тенгега, ўсимни 8 фоизга етказиш режалаштирилган.\nБуни минтақавий коммуникациялар хизматида ўтган брифингда Сайрам тумани ҳокими Бақтияр Мамаев маълум қилди.\nТуман раҳбарининг таъкидлашича, ҳудуддаги саноат ишлаб чиқариши улуши вилоят бўйича 4,2 фоиз атрофида. “Минтақада тадбиркорликни қўллаб-қувватлаш харитаси”га тумандан 13та лойиҳа киритилган. Уларнинг умумий қиймати – 7,3 млрд. тенге. 2018 йили дастур доирасида “Конус и К”, “Бирлик” МЧБ, “Кўктал Групп”, “Элит Стори М&A” каби 4та лойиҳани амалга ошириш мўлжалланмоқда.\nТуманда кичик ва ўрта тадбиркорлик соҳасида 25 мингдан зиёд субъект фаолият юритади.\n– Кичик ва ўрта тадбиркорлик соҳасида ишлаб чиқарилган маҳсулот ҳажми ўтган йили 84,2 млрд. тенгега етиб, ўсим 4,5 фоизни ташкил қилди. “Бизнеснинг йўл харитаси – 2020” дастури доирасида 7,2 млрд. тенге қийматга эга 17та лойиҳа қўллов топган, – деди Бақтияр Сапаралиули.\nБундан ташқари туманда қишлоқ хўжалиги соҳасида етиштирилган маҳсулот ҳажми ўтган йили 58,9 млрд. тенгега етиб, ўсим 3,6 фоизни ташкил этган. Иссиқхоналар майдони 8,1 гектарга кенгайди. 887та мол бўрдоқилаш майдончасида бир вақтнинг ўзида 31 минг бош мол семиртирилмоқда.\n“Даму” дастури бўйича, 2020 йилгача ишлаб чиқариладиган маҳсулот ҳажмини 58,8 млрд. тенгедан 64 млрд. тенгега етказиш режаланган. ”Натижали бандлик ҳамда оммавий тадбиркорликни ривожлантиришнинг 2017-2021 йилларга мўлжалланган дастури” доирасида ўтган йили ишсиз фуқароларни иш билан таъминлаш режаси 189 фоизга, шундан натижали иш билан таъминлаш 132 фоизга бажарилган.\n2018-2021 йилларда 23та аҳоли манзилига табиий газ ўтказиш кўзда тутилган. Болалар боғчалари билан таъминлаш даражасини ошириш мақсадида 3та иншоот қурилиши давлат-хусусий ҳамкорлигида амалга оширилмоқда.\n, 2018-04-19, 11:38 170


Вадим Абрамов билан матбуот анжумани бироздан...\n09.10.2019 16:27 0 1338\nЭртага, 10 октябр куни Ўзбекистон МТЖси Жахон Чемпионати-2022 саралаши иккинчи босқичи 3-туридан ўрин баҳсда Яман термасини қабул қилади. Учрашув Тошкент вақти билан соат 17.00да бошланади.\nБугун мазкур учрашув олдидан матбуот анжумани бўлиб ўтади. Дастлаб 16:30 Яман термаси бош мураббийи иштирокидаги матбуот анжумани ташкил қилинади. 17:00 да эса Яман терма жамоаси «Пахтакор» стадионида расмий машғулот ўтказади.\nСўнгра соат 17:30да миллий терма жамоамиз устози Вадим Абрамов матбуот анжуманида иштирок этади ва журналистлар ўзларини қизиқтирган саволларига жавоб олишлари мумкин. Миллий жамоамизнинг расмий машғулоти эса 18:00да бошланади. Ҳар икки жамоа машғулотларининг дастлабки 15 дақиқаси ОАВ вакиллари учун очиқ тарзда ўтади.\nXabar.uz матбуот анжуманини ёритиб боришни режалаштирган.\nСпорт 24/12, 19:20\nВадим Абрамов — Ўзбекистоннинг энг яхши мураббийи\nСпорт 06/10, 23:58\nВадим Абрамов ўз қайтишини ғалаба билан бошлади (видео)


09.012010-Вахшийлик – Huquqbon\n9 январь 2010 й\nЎзбекистон Республикаси Жазони ижро этиш бош бошқармаси (ЖИЭББ)нинг ЎИҲЖ билан ҳамкорлик қилувчи собиқ ходими УЯ 64/33 жазони ижро этиш муассасаси (ЖИЭМ)нинг бир ходими берган маълумотга асосланиб бизга “Ваҳшийлар” деб номланган қуйидаги материални йўллаган.\nМазкур ЖИЭМда ЎзР Жиноят кодексининг 159-моддаси (ЎзР конституцион тузумига тажовуз қилиш) билан қамалганлар сони 120 дан ортиқ бўлиб, улар махбусларнинг энг даҳшатли қийноқларга солинаётган қисмидир. Турли йилларда қамалган, ёши ва феъл-атворлари ҳам турли, мамлакатнинг турли ҳудудларидан бўлган бу инсонларнинг тақдири айни шу ерда инсон боласи тасаввурига сиғмас жабр-зулм кунларини кўришда бирхил экан.\nБу ердаги «хозяин» ва оперларнинг инсондан туғилганига ишониш қийин, чунки инсондан инсон туғилади, булар эса вахшийлардир. Берган қийноқлари, дубинка билан зўрлашлар, аччиқ қалампир солиб қилинадиган клизмалар, дубинка билан товон тешилгунча уришлар, буларнинг ҳаммаси улар яхши кўрган услублардир. Буларнинг ҳаммаси уларга камлик қилиб, бошқа турли жирканч ҳунарларни ҳам ўйлаб топишган. СПИД билан касалланганларнинг орқа тешигига дубинка тиқиб, сўнгра ўша дубинкани соғлом йигитларга тиқишади ва ўзлари қотиб-қотиб кулишади. «Ҳамманг номоз ўқийсан, бир-бирингни “биродар-биродар” дейсан-у, бир-бирингга СПИД юқтириб юришга уялмайсанларми?», дейишади. Санчастда эса СПИД билан касалланган йигитларга ишлатилган шприцларда бошқаларга ҳам укол қилаверишади. Бунга норозилик билдирган бир махбусга эса СПИД билан касалланган бошқа махбуснинг қонини олиб қуйишди. У йигитнинг исми Холмирза эди. У қаерга этап қилингани ҳозир номаълум.\nҲукумат одамлари қамоқхоналарда қийноқлар қўлланилмайди, деб айтиб келаётганларига қарамай қийноқлар кўпайса кўпайди, аммо камаймади. Қийновчилар ҳаддидан ошиб қутуриб кетишди. Улар бу қийноклар учун жазоланмасликларини билишади, лекин олий жазо Аллоҳдан эканини ўйлаб ҳам кўришмайди.\nБарчангизга маълум сабабларга кўра махбуслар ҳеч қаерга шикоят хати ёза олмайдилар, ёзганлари ҳам тегишли идораларгача етиб бормайди. ЖИЭМларда қонунларнинг бажарилишини назорат қилувчи прокурорлар зоналардаги вазиятни яхши билишади. Аксинча, уларнинг ўзлари зона ходимларини қийноқлар қўллашга ундайдилар.\n“Мол эгасига ўхшамаса ҳаром ўлади” – бу халқимизнинг азалий ҳикматидир. Эгаси 20 йилдан бери ваҳшийлик сиёсатини бутун мамлакат миқёсида юргизаётганида қамоқхоналарда бошқача бўлиши мумкинми? Йўқ, албатта.\nВаҳшийлар жазоси аёвсиз бўлиши аён ва яқин.


Пахтанинг пули қаёққа кетади? « O'zbekiston ERK Demokratik Partiyasi\nПахтанинг пули қаёққа кетади?\n11 September 2012 - 12:47\nҲозир Ўзбекистонда пахта териш мавсуми давом этмоқда. Диктатура ҳукумати шаҳар ва қишлоқ аҳолисини бу ишга жалб қилган. Деҳқонлар қаторида ўқитувчилар, врачлар, ҳамширалар, олий даргоҳ домлалари пахта майдонига ҳайдалган. Ҳа, айнан ҳайдалган, чунки улардан пахта теришга қатнашишни истайсизми, дея ҳеч ким сўрамаган. Бунинг устига хориж радиоларидан бирининг хабар беришича, пахта теришга олиб чиқилаётганлар худди “моллар” каби қўпол равишда, яъни ҳақорат қилиниб ва мажбурлаб автобусларга миндириб, далаларга олиб кетилмоқда.\nБундай зўровонлик 21 асрнинг бошланишида, инсоният жуда кўп соҳаларда тараққиётга эришган, оммавий ахборот воситалари ривожланган, яъни дунё бир мамлакат ҳолига келган бугунги кунда содир бўлмоқда. Яъни, дунё бир томонда Ўзбекистон бошқа томонда. Дунё гулхона, Ўзбекистон қулхона!\nКаримов диктатурасининг бундай зўровонлик билан териб олинган пахта пулларини қаёққа сарфлаши албатта ҳаммани қизиқтирса керак? Бу саволга жавоб бериш ҳам осон эмас. Чунки бугунги Ўзбекистон бюджети (даромади ва харажати) сир тутиладиган “ноёб” давлатлардан биридир. Аслида бундай давлатни давлат ҳам деб бўлмайди. Чунки бюджет давлат чегараси, пул бирлиги, давлат тили каби унинг асосий хусусиятидир. Бюджети номаълум, фақат бир кишининг ихтиёрида бўлган давлатни ҳақиқий маънода давлат, дейиш мумкинми?\nТахминларга қараганда Ўзбекистоннинг йиллик бюджети қирқ эллик миллиард доллар орасидадир. Ўзбекистон йилига уч ярим тўрт миллион тонна пахта етиштиради. Бу пахта хирмонининг қанча қисми Ўзбекистонда, қанчаси хорижга сотилади? Уни ким сотади ва қанчага сотади? Пахта тижоратида нималар асос олинади? Келадиган даромад қандай тақсимланади?\nБу саволларга жавоб бериш у ёқда турсин, уларни Ўзбекистонда кун тартибига келтириш ҳам жиноятдир. Бу саволларнинг жавоби диктатор Каримов ва унинг ҳамтовоқларининг қовоғига қараб қолган. Чунки улар Ўзбекистонликлар машаққат билан етиштирган пахта ҳосилини ўзларининг шахсий мулки ўрнида кўрадилар, ўзлари истаганича сотадилар, даромадни ҳам шу тарзда тақсимлайдилар.\nАлбатта, пахта пулидан бюджет аҳлига, яъни давлатга қарам бўлган ташкилотларга, ўқитувчиларга, тиббиёт ходимларига ҳам бир миқдор ажратилади. Аммо бундай ажратишнинг фалсафаси қулга нон ва сув бериш тарзида бўлади. Яъни, ажратилган миқдор улар очларидан ўлмасликларига кифоя қилади, холос. Бу бечоралар очдан ўлсалар янаги йил пахтани ким теради?\nШунинг учун ҳам ўқитувчилар мактабда дарс ўргатиш билан бирга томорқада ҳам қуллик қилишга мажбур бўладилар. Тиббиёт ходимлари ва олий даргоҳ ўқитувчилари эса аламларини порадан оладилар. Каримов режимида эса ҳеч қурмаса порахўрлик “эркинлиги” бор ахир…\nПахта пулидан биринчи навбатда диктатор Каримов ва оиласи яхши фойдаланади. Бу оиланинг чет эл банкларида миллиардларча доллар пули борлиги энди ҳамма аён. Опа сингил Гулнора ва Лола Каримовалар бекорга Швецариянинг энг бой хонимлари рўйхатига кирмаганлар. Шунингдек, диктатор Каримовнинг ўғри вазирлари, вилоят ва туман ҳокимлари, пахта етиштириш ва сотишга алоқаси бўлган концернларнинг хўжайинлари, банкалардаги ҳаромхўрлар, буларнинг барчаси пахтадан тушган даромаддан ўз улушларини оладилар. Тўғрилик билан эмас, ўғрилик билан оладилар. Ўзбекистон диктатори яқинда Қозоғизтонга сафари давомида кўзи қизарган ва косасидан чиқадиган ҳолда Тожикистон ва Қирғизистонда қурилаётган сув тўғонлари қурилишини танқид қилди. Бунинг асосий сабаби бу диктаторнинг ўзбек халқи ҳақида ғамхўрлиги эмас, ўзининг, оиласининг ва ҳамтовоқларининг пахтадан келадиган даромаддан қуруқ қолиши эканлигидир.


Ўзбекистон: Бухорода Когон портлашларининг акс садоси тингани йўқ (фото) - Фарғона.Ру ахборот агентлиги\nФотосуратлар Когондаги портлашлардан сўнг, 2008 йил ёзида олинган. “Фарғона.Ру” АА © фотосурати\nБухоро вилояти Когон туманида ҳарбий артиллерия омборидаги портлашлардан сўнг ярим йил вақт ўтди. “Фарғона.Ру” ахборот агентлигининг республика ҳуқуқ-тартибот идораларидаги манбаси маълум қилишича, бу фавқулодда ҳодисанинг текшируви ниҳоясига етган. Аммо унинг натижасини оддий Ўзбекистон фуқаролари ҳеч қачон билмасалар керак. Ҳатто президент Ислом Каримов текширув натижалари ҳақида жамоатчиликни хабардор қилишга ваъда берган бўлса ҳам.\nЭслатиб ўтамиз, 2008 йил 9 июлдан 10 июлга ўтар кечаси Когондаги ракета- артиллерия омборида ёнғин бошланиб, олов ҳарбий омборларга ўтиб кетган. Снарядлар портлаши оқибатида расмий хабарларга кўра, уч киши ҳалок бўлган, йигирма тўрт киши яраланган. Қаттиқ портлашлар натижасида ўнлаб кўп қаватли уйлар бузилган, бир неча бинолар бутунлай ёниб кетган.\nКогондаги портлаш оқибатлари. “Фарғона.Ру” АА фотосурати\nШу билан бир пайтда, мустақил кузатувчилар қурбонлар сони расмий хабарларда айтилганидан анча кўпроқ бўлган дея таъкидламоқдалар. Улар бир неча ўн кишидан бир неча юз кишигача одам ҳалок бўлган дея таъкидламоқдалар. Ўзбекистонда қийноқларнинг олдини олиш ва қийноқларга қарши курашиш тезкор гуруҳининг маълумотига кўра, портлашлар давомида йигирма етти киши ҳалок бўлган. Бу ташкилот ҳалок бўлганларнинг рўйхатини чоп этмоқчи эди, аммо марҳумларнинг қариндошларига тазйиқ бўлмаслиги учун бу ниятдан воз кечди. Ҳалок бўлганларнинг рўйхати тузилгани ҳақида билиб қолган Бухоро вилояти махсус хизмат ходимлари марҳумларнинг қариндошларига таҳдид қилишни бошлагандилар.\nКогондаги портлашларнинг бахтсиз қурбонларидан бири. “Фарғона.Ру” АА фотосурати\nПортлашлар бошланиши биланоқ Когон шаҳар қуршаб олинди. Шаҳар аҳолисининг аксарияти шошилинч равишда хавфсиз жойларга кўчирилди, фақат Когон турмасидаги маҳбуслар қолдилар, холос.\nЧет эл оммавий ахборот воситаларининг Когондаги воқеалардан бир зумда хабардор бўлгани Ўзбекистон расмийларини аччиғини келтирди: мамлакатдаги ҳарбий омборлар ва давлат томонидан қурол-аслаҳа сотиб олиш учун ажратиладиган бюджет қатъий сақланадиган сир саналади. Портлашлар бошланиши биланоқ Бухоро вилоятидаги ОАВ вакиллари бу ҳақда ҳеч нарса ёзмасликлари, мухбирларни воқеа содир бўлган жойга юбормасликлари ҳақида кўрсатма олдилар. Аммо фавқулодда ҳодиса тўғрисидаги хабарлар жаҳон оммавий ахборот воситаларининг энг юқори поғоналарини эгаллади. Ўзбекистонда эса ЎзА Миллий ахборот агентлиги портлаш бошланганидан бир кун ўтиб, Тошкент вақти билан соат 12.57 да ушбу фавқулодда ҳодиса ҳақида қисқагина хабарни ёйинлади, холос.\nКогондаги ёнғиндан кейин. “Фарғона.Ру” АА фотосурати\nКогон ракета-артиллерия омбори мамлакатда қурол-аслаҳа сақланадиган энг йирик омбор бўлган. Омбор икки квадрат километр майдонни эгаллаган. Ер устида жойлашган бир қаватли биноларда аҳамияти камроқ бўлган ўқ-дорилар сақланган. Бир неча ўн метр чуқурликка кириб кетган ер ости омборларида эса ўта муҳим ўқ-дорилар, шу жумладан, авиабомбалар сақланган. Уларни 2008 йил ноябрь ойида Бухородан 20 километр наридаги жойда зарарсизлантиришган.\n“Июль ойидаги ёнғин тасодиф деган гаплар кулгили ва ишонарсиз. Ҳарбийлар омборларнинг қатъий тартибда қўриқланишини ва бунақа жойда тасодифлар бўлмаслигини тушунадилар. Аввали бошидан диверсия ҳақидаги фараз кўрилганди”, - дейди “Фарғона.Ру”нинг Бухородаги манбаси. – “Шунингдек, омбордаги ўқ-дорининг қандайдир қисми “четга” сотиб юборилгани ҳақида ҳам маълумотлар бор. Омбордаги бор нарсалар йўқ қилиниши керак бўлган эски ўқ-дори эди деб таъкидлаш нотўғри”.\nҲарбийлар учун умумий ётоқхона. Ўзбекистондаги расмий манбалар бу бинога ҳеч нарса қилмаган дея маълумот бергандилар. “Фарғона.Ру” АА фотосурати\nҲарбий экспертларга кўра, Ўзбекистон расмийлари ўқ-дориларни омборда сақлашнинг меъёрий талабларини бажара олмаганлар. Бу эса фожеанинг асосий сабаби бўлиб қолди. Когонга 17 июль куни келган Каримов ҳукумат томонидан ўтказилаётган текширув натижаларини ҳам кутиб ўтирмай, бўлиб ўтган воқеада ўқ-дори омборларини қурган совет ҳукуматини айблай бошлади.\nКаримов мудофаа вазирлигини ҳам омбордаги аҳволга етали даражада эътибор бермаганликда айблади.\n“Текширув хулосалари жамоатчиликка етказилади. Мақсадимиз – ҳақиқатни аниқлаш ва келажакда бундай ҳодисаларнинг олдини олиш”, - дея билдирди 17 июль куни Ислом Каримов. Аммо шу чоққача “текширув хулосалари” билан Ўзбекистон жамоатчилиги танишгани йўқ.\nБухоро вилояти ҳуқуқ-тартибот идораларининг кўпчилик ходимлари 2008 йилнинг ноябрида эгаллаб турган лавозимларидан маҳрум бўлдилар. Улар мудофаа вазирлиги омборларидаги ўқ-дори омборларига алоқалари бўлмасалар, нега жазога тортилдилар? “Фарғона.Ру” манбаларининг таъкидлашларича, лавозимидан ҳайдалганларнинг кўпчилиги когонликлар хавфсиз жойга эвакуация қилинганларида уларнинг уйларидан анча нарсалар ўғирланишига алоқадорликда гумонланиб жавобгарликка тортилганлар. Аҳоли кўчиб кетганидан кейин ҳар бир уйнинг олдига милиция ходимлари қўйилган бўлишига қарамай, когонликлар қайтиб келганларидан сўнг уйда ўғирлик содир бўлгани тўғрисида кўплаб сигналлар келиб тушган.\nБугунги кунда Когонда қайта тиклаш ишлари олиб борилмоқда. “Фарғона.Ру” аввал хабар берганидек, фавқулодда ҳодисадан кейин артиллерия омборлари ёнида ўзбошимчалик билан қурилган барча иншоотлар бузиб ташланди. Уларнинг ўрнига болалар майдончалари қурилмоқда. Портлашлардан бир неча ҳафта ўтиб шаҳарни қайта бўяб чиқдилар,таъмирладилар, темир йўл вокзалига олиб борадиган асосий йўл четидаги уйларнинг ойналарини ўрнатдилар. Ўзбекистон ҳукумати портлашлардан жабрланган аҳолига қанчалиги ошкор қилинмаган миқдорда ёрдам пули берилди. Аммо кўпчилик когонликлар шу чоққача молиявий ёрдам олмаганларини айтмоқдалар.\n“Биз ўз кучимиз билан уйимиз деразаларини таъмирладик, ойнак қўйдик. Ҳеч ким пул бермаган. Давлат пулига фақат марказий кўчалар четидаги уйларнинг олди қисми таъмирланди, холос. Ҳукуматдан кимдир пул ёрдами олганини эшитганим йўқ”, - дейди Фарғона кўчасида истиқомат қилувчи кимса.\nЎзини Светлана деб таништирган қизнинг айтишича, маҳалла фуқаролари йиғини вакиллари унинг квартирасига келиб кетганлар. “Бизга пул беришгани йўқ, фақат қурилиш материалларини, ойнак ва сувоқ учун керакли нарсалар бердилар. Ремонтни ўзим қилдим, аммо қурилиш материалларини беришди”, - дейди Светлана.\n“Фарғона.Ру”нинг бошқа манбаси маълум қилишича, тез кунлар ичида Бухоро шоссеси четидаги уйлар қайта қурилади. Уларда портлашлар оқибатида бошпанасиз қолган одамлар яшайдилар. Ракета-артиллерия омборлари ёнида лўлилар ҳам ўзбошимчалик билан, ижозатсиз уйлар қуриб олиб яшагандилар. Улар ҳам бошпанасиз қолган одамлар қаторида саналиб, турар-жой билан таъминланадиларми ёки йўқми, ҳозирча номаълум.\nКогонда портлашлардан сўнг бошпанасиз лўлилар шундай чодирларда истиқомат қилдилар. “Фарғона.Ру” АА фотосурати\nЭнди бўлса Бухоро ва Когон аҳолиси ҳар душанба куни зарарсизлантириш учун жўнатилган снарядларнинг портлаш овозларини эшитмоқдалар. Уларни Бухоро туманидаги кимсасиз дашт жойда, аҳоли яшайдиган пунктдан ўн километр нарида портлатишмоқда. Когон снарядларининг сўнгисини қачон зарарсизлантиришлари номаълум.\nКогонда портлаган снарядларнинг гильзалари. “Фарғона.Ру” АА фотосурати


Ўзбекистон: Сайлов комиссиялари қоғоз етишмовчилигидан қийналиб қолдилар - Фарғона.Ру ахборот агентлиги\n05:23 msk, 7 Июль 2020\nЎзбекистон: Сайлов комиссиялари қоғоз етишмовчилигидан қийналиб қолдилар\n12.11.2014 12:50 msk\nОлий Мажлис сайловларига тайёргарлик комиссияси аъзоларига олдида мураккаб вазифа пайдо бўлди – улар иш юритиш учун қоғозни мустақил равишда топишлари керак бўлади.\n“Запасда офисний қоғозимиз бор эди, аммо ишларимиз жуда кўпайиб кетганидан етмай қолди. Қариндошлардан, таниш-билишлардан изладик, сўрадик, ахир ўзимизни пулимизга сотиб олмаймизку”, - дейди овоз бериш учун бюллетенларни тайёрлашга жалб этилган Тошкентдаги босмахоналардан бирида ишлайдиган ходима.\nТошкентдаги манбаларимизга кўра, мамлакатдаги бюджет ташкилотлари анчадан бери офис қоғозининг тақчиллигини бошидан кечирмоқдалар. Поликлиникаларнинг кўпларида врачлар рецептларнинг ишлатилган қоғозларнинг орқасига ёзиб беришга мажбур бўляптилар. Суд ижрочилари ёзишмаларда аввал ишлатилган ҳужжатларнинг орқа томонидан фойдаланишмоқда ва бунинг устига стандарт варақни ўртасидан қирқишмоқда. Ҳатто ҳуқуқни муҳофаза қилиш органлари ходимлари учун бугунги кунда пачкдаги қоғоз ўрами энг яхши совға бўлиб қолди. Коммунал хизмат ташкилотлари, болалар боғчаларида ва мактабларда ҳам шу аҳвол...\nНафақат Ўзбекистонда, балки бутун Марказий Осиёда ягона саналган ёзув ва полиграфия қоғозларини ишлаб чиқарувчи “Наманган қоғози” корхонаси мамлакатни маҳсулот билан таъминлаш уддасидан чиқа олмаяпти. Маҳаллий қоғозга қараганда уч баробар қиммат бўлган импорт қоғозини сотиб олишга эса Ўзбекистон бюджет ташкилотларининг маблағи етмайди. Бироқ бу муаммо расмийларни асло ташвишга солмаётганга ўхшамоқда.\nРасмий маълумотларга кўра, 2009 йилга Ўзбекистонда қоғоз ва картон маҳсулотларига талаб 114 минг тоннани, целюлозага – 36 минг тоннани ташкил этган. Маҳаллий босма маҳсулотлари бозори йилига 110 минг тонна атрофида босма ва офсет қоғозларини истеъмол қилади.\nИш юритиш ва ҳужжатларни э расмийлаштиришни рақамли технологияга ўтказилса, қоғоз истеъмоли анчага камайган бўларди. Ўтганга ҳам ўхшашди, чиройли ҳисоботларни ҳам беришди. Ўзбекистон Алоқа ва ахборотлаштириш агентлиги маълумотига кўра, давлат бошқаруви органларининг деярли 97 фоизи ўз веб-саҳифаларига эга бўлиб, деярли барча марказий бошқарув аппаратлари локал компьютер тармоқлари билан жиҳозланган. Шунга қарамай, турли бўғинлар бошқарувчиларидан аризачиларга жавоблар алмийсоқдан қолган усулда, яъни почта жўнатмалари орқали амалга оширилади.\nМутасаддилар IT-технологиялар ҳақиқатда телефон сўзлашувларига кетадиган вақтни ва маблағни қисқартириши ҳамда қоғозни тежашини яхши тушунадилар. Бунга Вазирлар маҳкамасининг 2010 йил 22 июль кунги “Республикада қоғозни тежаш ва рационал фойдаланиб бўйича чора-тадбирлар тўғрисида”ги тўхтами ҳам далил бўлмоқда. Мисол учун, бюджет ташкилотларига 2010-2012 йилларда қоғоз сарфини 30 фоиздан кам бўлмаган миқдорда, яъни йилига 10 фоиздан тежаш вазифаси юкланган. Бироқ бу ҳужжат тақчиллик муаммосини эта олмади.\nШу билан бирга, электр таъминотидаги узилишлар муттасил характрга эга ўлиб қолган мамлакатда рақамли технологияларга оммавий равишда ўтиш тўғрисида қанақа гап бўлиши мумкин? Шу кунларда ҳам жуда кўп жойларда электр энергияси кунига бир неча маротаба, боз устига ҳеч қандай огоҳлантиришларсиз ўчмоқда.